[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.1.2009

COM(2008) 910 τελικό

2008/0268 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας

(2009/[•]/ΕΚ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση απόφασης του Ευρωπαϊκού Κοινοβουλίου και του Συμβουλίου αφορά στην ανανέωση της εγγύησης του κοινοτικού προϋπολογισμού προς την Ευρωπαϊκή Τράπεζα Επενδύσεων (ΕΤΕπ) για την χρηματοδότηση πράξεων από τους ιδίους πόρους της σε διάφορες τρίτες χώρες. Οι προηγούμενες εντολές της ΕΤΕπ, δηλ. η γενική εντολή εξωτερικού δανεισμού (απόφαση 2008/580/ΕΚ του Συμβουλίου) και η χωριστή εντολή για σχέδια που υλοποιούνται στη Ρωσία, την Ουκρανία, τη Δημοκρατία της Μολδαβίας και τη Λευκορωσία (απόφαση 2005/48/ΕΚ του Συμβουλίου) έληξαν το 2007. Στις 19 Δεκεμβρίου 2006, το Συμβούλιο εξέδωσε την απόφαση 2006/1016/ΕΚ για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για σχέδια εκτός της Κοινότητας (ΕΕ L 414 της 30.12.2006, σ. 95). Η απόφαση βασίστηκε στο άρθρο 181α της συνθήκης για την ίδρυση της Ευρωπαϊκής Κοινότητας. Το Ευρωπαϊκό Κοινοβούλιο προσέφυγε ενώπιον του Δικαστηρίου των Ευρωπαϊκών Κοινοτήτων για την ακύρωση της απόφασης 2006/1016/ΕΚ του Συμβουλίου, καθώς ήταν της άποψης ότι η εν λόγω απόφαση έπρεπε να έχει εκδοθεί βάσει των άρθρων 179 και 181α της συνθήκης ΕΚ, και όχι μόνο βάσει του άρθρου 181α. Το Δικαστήριο εξέδωσε την απόφασή του στις 6 Νοεμβρίου 2008, στην υπόθεση C-155/07 (Κοινοβούλιο κατά Συμβουλίου), με την οποία δικαίωσε το Κοινοβούλιο και ακύρωσε την απόφαση 2006/1016/ΕΚ, διατηρώντας όμως την ισχύ της για 12 μήνες, προκειμένου να αντικατασταθεί από απόφαση που θα εκδοθεί βάσει της διπλής νομικής βάσης (άρθρα 179 και 181α από κοινού), σύμφωνα με διαδικασία συναπόφασης. Σκοπός της παρούσας πρότασης είναι να παράσχει στην ΕΤΕπ κοινοτική εγγύηση, η οποία θα έχει τα ίδια χαρακτηριστικά με εκείνα της εγγύησης που παρείχε η ακυρωθείσα απόφαση και να ενσωματώσει την εγγύηση που παρέχει επί του παρόντος η απόφαση 2008/847/ΕΚ του Συμβουλίου της 4ης Νοεμβρίου 2008 σχετικά με την επιλεξιμότητα των χωρών της Κεντρικής Ασίας δυνάμει της απόφασης 2006/1016/ΕΚ για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για έργα εκτός Κοινότητας (ΕΕ L 301 της 12.11.2008, σ. 13). |

Γενικό πλαίσιο Γενικά, οι δραστηριότητες της ΕΤΕπ εκτός της ΕΕ αντιπροσωπεύουν περίπου το 10-15 % του συνόλου των δραστηριοτήτων της (6,4 δισεκατ. ευρώ το 2007, εκ των οποίων 3,7 δισεκατ. ευρώ με την κοινοτική εγγύηση). Οι κυριότερες περιοχές των τρεχουσών δραστηριοτήτων της είναι οι υποψήφιες χώρες και οι χώρες της Μεσογείου, μολονότι η ΕΤΕπ αναλαμβάνει επίσης σημαντικές δραστηριότητες στην Ασία, τη Λατινική Αμερική και τη Νότια Αφρική, και επεκτείνει βαθμιαία τις δραστηριότητές της στη Ρωσία, την ανατολική Ευρώπη και το νότιο Καύκασο. Οι δραστηριότητες της ΕΤΕπ στις χώρες ΑΚΕ διεξάγονται βάσει της συμφωνίας του Κοτονού με πόρους του Ευρωπαϊκού Ταμείου Ανάπτυξης ή με πόρους της ΕΤΕπ, με εγγύηση των κρατών μελών, και δεν καλύπτονται από την πρόταση. Κατά γενικό κανόνα, η ΕΤΕπ διενεργεί πράξεις εκτός της ΕΕ σε στήριξη των πολιτικών εξωτερικών σχέσεων της ΕΕ, βάσει επίσημων εντολών της ΕΕ· οι διαδοχικές εντολές διεύρυναν το γεωγραφικό πεδίο των δραστηριοτήτων της ΕΤΕπ. Οι πράξεις χρηματοδότησης που προβλέπονται στις εν λόγω αποφάσεις αναγνωρίζονται από τρίτες χώρες εταίρους ως ορατή στήριξη από την ΕΕ. Επιπλέον, χάρη στην κοινοτική εγγύηση, οι πράξεις αυτές, που ενέχουν συχνά σημαντικά υψηλότερο επίπεδο κινδύνου σε σχέση με τις πράξεις της ΕΤΕπ εντός της ΕΕ, δεν έχουν επίπτωση στην φερεγγυότητα της Τράπεζας και επιτρέπουν στην ΕΤΕπ να διατηρεί ελκυστικά επιτόκια δανεισμού εκτός της ΕΕ. Τα πιο πρόσφατα στοιχεία σχετικά με τις πράξεις της ΕΤΕπ με κοινοτική εγγύηση περιλαμβάνονται στην έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις δανειοληπτικές και δανειοδοτικές πράξεις των Ευρωπαϊκών Κοινοτήτων το 2007 (COM(2008)590 τελικό) και στο συνημμένο έγγραφο εργασίας της Επιτροπής (SEC(2008)2504). Μια ακόμη σχετική έκθεση είναι η έκθεση προς την αρμόδια για τον προϋπολογισμό αρχή σχετικά με τις εγγυήσεις που καλύπτονται από το γενικό προϋπολογισμό – Κατάσταση στις 31 Δεκεμβρίου 2007 (COM(2008)451 τελικό) και το συνημμένο έγγραφο εργασίας της Επιτροπής (SEC(2008)2249). Γίνεται επίσης μνεία στην έκθεση COM (2006)323 και στα δύο έγγραφα εργασίας της Επιτροπής (SEC (2006)790 και SEC (2006)789) που υποβλήθηκαν στο Ευρωπαϊκό Κοινοβούλιο και στο Συμβούλιο προς επίρρωση της πρότασης της Επιτροπής (COM (2006)324 τελικό) η οποία οδήγησε στην έκδοση της ακυρωθείσας απόφασης. Οι πράξεις της ΕΤΕπ σε τρίτες χώρες αντιπροσωπεύουν ένα πολύ σημαντικό συμπλήρωμα των περιορισμένων κονδυλίων από τον προϋπολογισμό της ΕΕ και επιτρέπουν την αύξηση της αποτελεσματικότητας και της αναγνωρισιμότητας της εξωτερικής δράσης της ΕΕ. Ενώ η εξωτερική συνδρομή από τον προϋπολογισμό της Κοινότητας εστιάζεται σε χώρες χαμηλότερου εισοδήματος και στη στήριξη δράσεων κοινωνικού χαρακτήρα, οι πράξεις της ΕΤΕπ προορίζονται κυρίως για τις χώρες μεσαίου εισοδήματος και αφορούν στις υποδομές, στον χρηματοπιστωτικό τομέα και στο εμπόριο. Δεδομένου ότι αρχικός σκοπός της ίδρυσης και της χρηματοδοτικής διάρθρωσης της ΕΤΕπ ήταν η δραστηριοποίησή της εντός της ΕΕ, οι εντολές που συνοδεύονται από την κάλυψη της κοινοτικής εγγύησης αποτελούν σημαντικά εργαλεία που επιτρέπουν στην ΕΤΕπ να διενεργεί πράξεις εκτός της ΕΕ, στο βαθμό που παρέχουν την αναγκαία πολιτική και χρηματοδοτική υποστήριξη της Κοινότητας σε κράτη και σχέδια τα οποία, κάτω από άλλες περιστάσεις, δεν θα ήταν συμβατά με τις τυπικές κατευθυντήριες γραμμές και τα κριτήρια της ΕΤΕπ. |

Υφιστάμενες διατάξεις στον τομέα που αφορά η πρόταση Με την προτεινόμενη απόφαση συνεχίζεται η χορήγηση κοινοτικής εγγύησης προς την ΕΤΕπ για τις πράξεις εξωτερικής δανειοδότησης αντικαθιστώντας την ακυρωθείσα απόφαση 2006/1016/ΕΚ του Συμβουλίου σε απόλυτη όμως συμφωνία προς αυτήν και την απόφαση 2008/847/ΕΚ του Συμβουλίου. |

Συνοχή με άλλες πολιτικές και στόχους της Ένωσης Οι εξωτερικές δραστηριότητες της ΕΤΕπ, και κυρίως εκείνες που καλύπτονται από την παρούσα πρόταση, θα συμπληρώνουν τις δραστηριότητες που πραγματοποιούνται βάσει των διαφόρων μέσων εξωτερικής συνδρομής, δηλ. του προενταξιακού μέσου, του ευρωπαϊκού μέσου γειτονίας και εταιρικής σχέσης, του μέσου συνεργασίας για την ανάπτυξη και οικονομικής συνεργασίας και του μέσου σταθερότητας. Οι πράξεις της ΕΤΕπ θα στηρίζουν πλήρως την εξωτερική δράση της ΕΕ, όπως προβλέπεται στα διάφορα έγγραφα πολιτικής που αναφέρονται στην προτεινόμενη νομοθετική πράξη ή όπως καθοριστεί ενδεχομένως στα μελλοντικά έγγραφα πολιτικής της ΕΕ. Η σύνδεση της εξωτερικής δραστηριότητας της ΕΤΕπ με τις πολιτικές της ΕΕ θα ενισχυθεί μέσω της στενότερης συνεργασίας μεταξύ της Επιτροπής και της ΕΤΕπ. Αυτό θα αρχίσει με την αυξημένη συμμετοχή στη διαδικασία σχεδιασμού, κυρίως στο πλαίσιο σχεδίων δράσης ή προενταξιακών εγγράφων και εγγράφων στρατηγικής ανά χώρα ή ανά περιοχή, και κατά τη διάρκεια της αναγνώρισης και υλοποίησης σχεδίων σε προγενέστερο στάδιο. Η κατά τον τρόπο αυτό ενδυνάμωση της συνεργασίας θα επιτρέψει να αντανακλάται στην υλοποίηση της εντολής το γεγονός ότι τα νέα μέσα της ΕΕ στηρίζονται περισσότερο στις πολιτικές. Η έκταση της συνεργασίας αυτής θα εξελιχθεί στη βάση περιφερειακής διαφοροποίησης, λαμβάνοντας υπόψη την σημασία της ΕΤΕπ στην περιοχή, αλλά και τη δυνατότητα σύνδεσης με πολιτικές της ΕΕ, στο πλαίσιο των προενταξιακών στρατηγικών, των στρατηγικών γειτονίας και εταιρικής σχέσης, συνεργασίας για την ανάπτυξη και οικονομικής συνεργασίας. Επιπλέον, η Επιτροπή σχεδιάζει έγκαιρες διαβουλεύσεις από την ΕΤΕπ για μεμονωμένα σχέδια. Χρηματοδοτική δραστηριότητα της ΕΤΕπ δεν περιλαμβάνεται στην κάλυψη που παρέχεται από την κοινοτική εγγύηση, εφόσον η Επιτροπή διατυπώσει αρνητική γνώμη για την πράξη αυτή στο πλαίσιο της διαδικασίας που προβλέπεται στο άρθρο 21 του καταστατικού της ΕΤΕπ. Η ΕΤΕπ θα προσπαθήσει να βελτιώσει περαιτέρω τον συντονισμό και τη συνεργασία με διεθνείς χρηματοδοτικούς οργανισμούς, όπως είναι η Ευρωπαϊκή Τράπεζα για την Ανασυγκρότηση και την Ανάπτυξη ή η Παγκόσμια Τράπεζα, και με ευρωπαϊκούς διμερείς οργανισμούς, κατά περίπτωση, στη βάση μνημονίων συμφωνίας που καλύπτουν τις διάφορες περιοχές που αφορά η εντολή. Στο πλαίσιο της εντολής, θα τεθούν σε εφαρμογή βελτιωμένες διαδικασίες ενημέρωσης προκειμένου να εξασφαλιστεί η κατάλληλη παρακολούθηση της συνοχής με τις εξωτερικές πολιτικές και τους στόχους της Ευρωπαϊκής Ένωσης, καθώς και η συνεργασία με άλλους διεθνείς χρηματοδοτικούς οργανισμούς. Οι διαδικασίες αυτές συμφωνούν με εκείνες που προβλέπονται στο πλαίσιο της ακυρωθείσας απόφασης 2006/1016/ΕΚ. |

2. Διαβουλεύσεις των ενδιαφερομένων μερών και αξιολόγηση του αντίκτυπου |

Διαβουλεύσεις των ενδιαφερομένων μερών |

Μέθοδοι διαβούλευσης, κυριότεροι τομείς στόχοι και γενικά χαρακτηριστικά των συμμετεχόντων Πραγματοποιήθηκε διαβούλευση με την ΕΤΕπ. |

Σύνοψη των απαντήσεων και τρόπος με τον οποίο ελήφθησαν υπόψη Οι απόψεις της ΕΤΕπ αντικατοπτρίζονται στην παρούσα πρόταση. |

Συγκέντρωση και χρήση εμπειρογνωμοσύνης |

Σχετικοί επιστημονικοί τομείς/τομείς εμπειρογνωμοσύνης Εμπειρογνωμοσύνη σε χρηματοδοτικά και οικονομικά θέματα |

Χρησιμοποιηθείσα μεθοδολογία Άνευ αντικειμένου. |

Κυριότεροι οργανισμοί/εμπειρογνώμονες που συμμετείχαν στις διαβουλεύσεις ΕΤΕπ. |

Σύνοψη των συμβουλών που ελήφθησαν και αξιοποιήθηκαν |

Οι απόψεις της ΕΤΕπ αντικατοπτρίζονται στην παρούσα πρόταση. |

Μέσα που χρησιμοποιήθηκαν προκειμένου να τεθούν στη διάθεση του κοινού οι συμβουλές των εμπειρογνωμόνων Άνευ αντικειμένου. |

Αξιολόγηση του αντικτύπου Οι τρίτες χώρες δικαιούχοι των πράξεων της ΕΤΕπ που καλύπτονται από την κοινοτική εγγύηση εμφανίζουν γενικά προφίλ υψηλότερου κινδύνου σε σχέση με τις χώρες ΕΕ, ιδιαίτερα λόγω της μακροοικονομικής, χρηματοπιστωτικής ή/και πολιτικής αστάθειας, όπως αντανακλάται στην αξιολόγηση της εξωτερικής πιστοληπτικής ικανότητας των χωρών αυτών. Η ΕΤΕπ λειτουργεί στη βάση ασφαλών τραπεζικών αρχών και το καταστατικό της περιορίζει τους κινδύνους που μπορεί να αναλάβει η Τράπεζα. Ως εκ τούτου, χωρίς εγγύηση από την Κοινότητα για την κάλυψη πολιτικών κινδύνων και κινδύνων χώρας, η ΕΤΕπ μπορεί κανονικά να αναλάβει τους κινδύνους μόνο στις χώρες των οποίων η πιστοληπτική ικανότητα επιτρέπει την κατάταξή τους στην επενδυτική διαβάθμιση. Η κοινοτική εγγύηση για σχέδια εκτός ΕΕ παρέχει στην ΕΤΕπ την αναγκαία ασφάλεια που της επιτρέπει τη χρηματοδότηση σχεδίων που συμβάλλουν στις πολιτικές εξωτερικών σχέσεων της Κοινότητας, χωρίς να επηρεάζεται η πιστωτική διαβάθμιση ΑΑΑ της ΕΤΕπ. Μία εναλλακτική δυνατότητα που εξετάστηκε στο πλαίσιο της πρότασης που οδήγησε στην έκδοση της ακυρωθείσας απόφασης 2006/1016/ΕΚ ήταν η μη παροχή κοινοτικής εγγύησης. Ωστόσο, κάτι τέτοιο θα είχε ως αποτέλεσμα την μη παρέμβαση της ΕΤΕπ ή την απόσυρση από ορισμένες χώρες, καθώς και τη σημαντική αύξηση στο κόστος χρηματοδότησης σχεδίων σε άλλες χώρες. Η λύση αυτή δεν κρίθηκε πολιτικά επιθυμητή, λαμβανομένης υπόψη της ανάγκης ισορροπημένης επέμβασης της ΕΕ στις διάφορες περιοχές και χώρες. Επιπλέον, η αύξηση του κόστους χρηματοδότησης για τους αναπτυξιακούς φορείς σε αποδεκτές χώρες θα καθιστούσε λιγότερο ελκυστικές τις παρεμβάσεις της ΕΤΕπ, γεγονός που θα εξασθενούσε την επιρροή της τράπεζας για την επιβολή όρων πολιτικής της ΕΕ (π.χ. στον τομέα των δημοσίων συμβάσεων, του περιβάλλοντος, κ.λπ.). Το ίδιο σκεπτικό θα ίσχυε επίσης και εάν η Κοινότητα αποφάσιζε να επιβαρύνει την ΕΤΕπ με την εγγύηση, δεδομένου ότι τελικά αυτό θα οδηγούσε σε αύξηση του κόστους για τους αναπτυξιακούς φορείς. Σε απόλυτη συμφωνία με τις διατάξεις της ακυρωθείσας απόφασης, η παρούσα πρόταση επιτυγχάνει εύλογη ισορροπία μεταξύ της ανάγκης να διατηρήσει η ΕΤΕπ την επιχειρησιακή της ελευθερία στην υλοποίηση των χρηματοδοτικών της δραστηριοτήτων σύμφωνα με τους δικούς της κανόνες, στηρίζοντας παράλληλα τις πολιτικές εξωτερικών σχέσεων της ΕΕ, και περιορισμού της κοινοτικής εγγύησης, τόσο από πλευράς έκθεσης σε κινδύνους όσο και σε σχέση με τη φύση των σχεδίων που θα καλύπτονται. Επιπλέον, η εμπλοκή της Επιτροπής, ως υπευθύνου για την κοινοτική εγγύηση, εξασφαλίζει την ισχυρή πολιτική υποστήριξη στην χρηματοδότηση που παρέχει η ΕΤΕπ. Η υποστήριξη αυτή έχει κυρίως ως αποτέλεσμα να αυξάνεται σημαντικά η πιθανότητα ανάκτησης των οφειλόμενων ποσών, χάρη στην από κοινού πίεση που ασκείται από την ΕΤΕπ και την Επιτροπή στους υπερήμερους οφειλέτες. Το αποτέλεσμα αυτό επαληθεύεται από το γεγονός ότι στις μόνες περιπτώσεις στις οποίες η ΕΤΕπ χρησιμοποίησε την εγγύηση στο παρελθόν (πρώην Γιουγκοσλαβία και Αργεντινή), τα οφειλόμενα ποσά τελικά επεστράφησαν. |

3. Νομικά στοιχεία της πρότασης |

Σύνοψη του προτεινόμενου μέτρου Το μέτρο θα παράσχει εγγύηση στις εκτός της ΕΕ πράξεις της ΕΤΕπ, μέχρι ορισμένα συγκεκριμένα ανώτατα όρια, τα οποία καθορίζονται στην πρόταση, για την κάλυψη πράξεων οι οποίες θα υπογραφούν την περίοδο 2007-2013. Το 2010 θα εκπονηθεί ενδιάμεση επανεξέταση της εντολής, η οποία θα επιτρέψει, κατά περίπτωση, τον επανακαθορισμό των προτεραιοτήτων και πιθανή παροχή της προαιρετικής εντολής, όπως προβλέπεται στη νομική βάση. |

Νομική βάση Η νομοθετική πρόταση θα βασίζεται στα άρθρα 179 και 181α της Συνθήκης, σύμφωνα με την απόφαση του Δικαστηρίου. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Κατά συνέπεια, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση συνάδει με την αρχή της αναλογικότητας για τους εξής λόγους: |

Η διαχείριση των χρηματοδοτικών πράξεων της ΕΤΕπ θα εξακολουθήσει να γίνεται σύμφωνα με τους κανόνες και τις διαδικασίες της ΕΤΕπ. Η κοινοτική εγγύηση αποδείχθηκε αποτελεσματικό και ανέξοδο μέσο κάλυψης των πολιτικών κινδύνων και των κινδύνων χώρας που συνδέονται με τις εξωτερικές πράξεις της ΕΤΕπ. Από το 1994, υπάρχει το Κοινοτικό Ταμείο Εγγυήσεων για Εξωτερικές Δράσεις το οποίο παρέχει αποθεματικό ρευστότητας στον κοινοτικό προϋπολογισμό σε περίπτωση προβλημάτων αποπληρωμής εγγυημένων δανείων. Η ανανέωση της κοινοτικής εγγύησης θα επιτρέψει να διατηρηθεί η υφιστάμενη αποτελεσματική και οικονομικά υγιής πρακτική. Η Επιτροπή και η ΕΤΕπ θα υπογράψουν συμφωνία για τις διατάξεις και διαδικασίες χορήγησης της κοινοτικής εγγύησης. Προκειμένου να βελτιωθεί η προετοιμασία και η αξιολόγηση των σχεδίων, η ΕΤΕπ θα ενισχύσει περαιτέρω τον συντονισμό και τη συνεργασία με άλλους διεθνείς χρηματοδοτικούς οργανισμούς και με διμερείς ευρωπαϊκούς οργανισμούς, κατά περίπτωση. |

Επιλογή των μέσων |

Προτεινόμενα μέσα: άλλα. |

Η επιλογή άλλων μέσων δεν κρίνεται κατάλληλη για τους εξής λόγους: Απαιτείται απόφαση του Ευρωπαϊκού Κοινοβουλίου και του Συμβουλίου για τη θέσπιση εγγύησης σε κοινοτικό επίπεδο. |

4. Δημοσιονομικές επιπτωσεισ |

Το δημοσιονομικό δελτίο που περιλαμβάνεται στην νομοθετική πρόταση συνοψίζει τις συναφείς δημοσιονομικές επιπτώσεις. Οι επιπτώσεις αυτές απορρέουν από την ανάγκη να σχηματιστούν προβλέψεις για την κοινοτική εγγύηση στο Ταμείο Εγγυήσεων για Εξωτερικές Δράσεις κατά τη διάρκεια του δημοσιονομικού πλαισίου 2007-2013. |

5. Συμπληρωματικές πληροφορίες |

Κατάργηση ισχύουσας νομοθεσίας Η έγκριση της πρότασης θα οδηγήσει στην κατάργηση ισχύουσας νομοθεσίας. |

Ρήτρα επανεξέτασης/αναθεώρησης/λήξης ισχύος |

Η πρόταση περιλαμβάνει ρήτρα επανεξέτασης. |

Η πρόταση περιλαμβάνει ρήτρα αναθεώρησης. |

Η πρόταση περιλαμβάνει ρήτρα λήξης ισχύος. |

Λεπτομερής επεξήγηση της πρότασης Το άρθρο 1 αναφέρει ότι η κοινοτική εγγύηση καλύπτει χρηματοδοτικές πράξεις της ΕΤΕπ μέχρι συνολικού ποσού 27 800 εκατ. ευρώ, συμπεριλαμβανομένης προαιρετικής εντολής 2 000 εκατ. ευρώ, για την περίοδο 2007-2013. Η εγγύηση περιορίζεται στο 65% του συνολικού ποσού των πιστώσεων που έχουν εκταμιευθεί και των εγγυήσεων που έχουν χορηγηθεί στο πλαίσιο των χρηματοδοτικών δραστηριοτήτων της ΕΤΕπ, μείον τα επιστραφέντα ποσά, συν όλα τα λοιπά συναφή ποσά. Το συνολικό ανώτατο ποσό κατανέμεται ανά περιοχή με τα ακόλουθα περιοριστικά περιφερειακά ανώτατα όρια: α) Υπό ένταξη χώρες: 8 700 εκατ. ευρώ β) Χώρες που υπάγονται στο μέσο ευρωπαϊκής γειτονίας και εταιρικής σχέσης: 12 400 εκατ. ευρώ. Το ποσό αυτό αναλύεται σε δύο ενδεικτικά επιμέρους ανώτατα ποσά, δηλ. 8 700 εκατ. ευρώ για τη Μεσόγειο και 3 700 εκατ. ευρώ για την Ανατολική Ευρώπη, το Νότιο Καύκασο και τη Ρωσία. γ) Ασία και Λατινική Αμερική: 3 800 εκατ. ευρώ, που αναλύονται σε δύο ενδεικτικά επιμέρους ανώτατα ποσά, δηλ. 2 800 εκατ. ευρώ για τη Λατινική Αμερική και 1 000 εκατ. ευρώ για την Ασία (συμπεριλαμβανομένης της Κεντρικής Ασίας). δ) Δημοκρατία της Νοτίου Αφρικής : 900 εκατ. ευρώ. ε) Προαιρετική εντολή: 2 000 εκατ. ευρώ. Το άρθρο 2 εξετάζει τις χώρες τις οποίες αφορά η νομική πράξη καθώς και την επιλεξιμότητά τους. Ο αναλυτικός κατάλογος των εν λόγω χωρών περιέχεται στο παράρτημα 1 της προτεινόμενης απόφασης. Το άρθρο 3 αναλύει τις απαιτήσεις σχετικά με την σύνδεση των εξωτερικών δραστηριοτήτων της ΕΤΕπ με πολιτικές της ΕΕ, μέσω της ενισχυμένης συνεργασίας μεταξύ της Επιτροπής και της ΕΤΕπ και της βελτιωμένης ενημέρωσης. Επιπλέον, δεν περιλαμβάνεται χρηματοδοτική δραστηριότητα της ΕΤΕπ στην κάλυψη που παρέχεται από την κοινοτική εγγύηση, εφόσον η Επιτροπή διατυπώσει αρνητική γνώμη για την πράξη αυτή στο πλαίσιο της διαδικασίας που προβλέπεται στο άρθρο 21 του καταστατικού της ΕΤΕπ. Το άρθρο 4 αναλύει τις λεπτομέρειες ενισχυμένης συνεργασίας με άλλους διεθνείς χρηματοδοτικούς οργανισμούς. Το άρθρο 5 αποσαφηνίζει τη φύση της κοινοτικής εγγύησης, η οποία θα καλύπτει πολιτικούς κινδύνους ή κινδύνους χώρας για τις πράξεις χρηματοδότησης από την ΕΤΕπ. Το άρθρο 6 περιλαμβάνει ενισχυμένες απαιτήσεις ενημέρωσης και παροχής λογιστικών πληροφοριών, τόσο για την ΕΤΕπ όσο και για την Επιτροπή. Το άρθρο 7 καθορίζει την αρμοδιότητα της ΕΤΕπ να προβαίνει στην ανάκτηση ενδεχόμενων απαιτήσεων εξ ονόματος της Επιτροπής και αναφέρει συμφωνία η οποία θα συναφθεί μεταξύ της Επιτροπής και της ΕΤΕπ, με την οποία θα καθορίζονται οι λεπτομερείς διατάξεις και διαδικασίες. Το άρθρο 8 αναφέρει ότι οι λεπτομερείς διατάξεις και διαδικασίες σχετικά με την κοινοτική εγγύηση θα ορίζονται σε συμφωνία εγγυοδοσίας μεταξύ της Επιτροπής και της ΕΤΕπ. Το άρθρο 9 αναφέρει ότι η Επιτροπή θα υποβάλει στο Ευρωπαϊκό Κοινοβούλιο και το Συμβούλιο ενδιάμεση έκθεση σχετικά με την εφαρμογή της προτεινόμενης απόφασης έως τις 30 Ιουνίου 2010, συνοδευόμενη, ενδεχομένως, από πρόταση τροποποίησής της, βάσει εξωτερικής αξιολόγησης, της οποίας οι όροι αναφοράς καθορίζονται στο παράρτημα II της προτεινόμενης απόφασης. Το άρθρο 10 προβλέπει την κάλυψη στο πλαίσιο της προτεινόμενης απόφασης των πράξεων χρηματοδότησης της ΕΤΕπ, οι οποίες είχαν υπογραφεί στο πλαίσιο της ακυρωθείσας απόφασης. Σύμφωνα με την απόφαση του Δικαστηρίου, η εγγύηση της Κοινότητας θα εξακολουθήσει να ισχύει ανέπαφη για τις εν λόγω πράξεις, παρά την ακύρωση της απόφασης 2006/1016/ΕΚτου Συμβουλίου. Στο τμήμα των αιτιολογικών σκέψεων περιλαμβάνονται, μεταξύ άλλων, το πολιτικό υπόβαθρο της πρότασης και το λεπτομερές φάσμα των πράξεων της ΕΤΕπ στις διάφορες περιοχές. |

(Επικυρωμένη αιτιολογική έκθεση - 13 218 χαρακτήρες – σύμφωνα με το πρότυπο DGT.) |

2008/0268 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της [•]

για τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας

(2009/[•]/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 179 και 181α,

την πρόταση της Επιτροπής,

Aποφασίζοντας σύμφωνα με τη διαδικασία του άρθρου 251 της Συνθήκης,

Εκτιμώντας τα ακόλουθα:

(1) Η Ευρωπαϊκή Τράπεζα Επενδύσεων («ΕΤΕπ») έχει αναλάβει από το 1963 δράσεις εκτός της Ευρωπαϊκής Κοινότητας (εφεξής η «Κοινότητα»), στο πλαίσιο της στήριξης των εξωτερικών πολιτικών της Κοινότητας.

(2) Οι περισσότερες από αυτές τις δράσεις πραγματοποιήθηκαν μετά από σχετικό αίτημα του Συμβουλίου και έτυχαν εγγύησης από τον κοινοτικό προϋπολογισμό, την οποία διαχειρίστηκε η Επιτροπή. Πιο πρόσφατα, θεσπίστηκε η εγγύηση της Κοινότητας για την περίοδο 2000-2007, με την απόφαση 2008/580/EΚ του Συμβουλίου, της 23ης Ιουνίου 2008, για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για σχέδια εκτός της Κοινότητας (νοτιοανατολικές γειτονικές χώρες, χώρες της Μεσογείου, Λατινική Αμερική και Ασία και Δημοκρατία της Νότιας Αφρικής)[1] και με τις αποφάσεις 2001/777/ΕΚ[2] και 2005/48/ΕΚ[3] για δανειοδοτικές ενέργειες που αφορούσαν συγκεκριμένες περιοχές.

(3) Για την στήριξη της εξωτερικής δράσης της Κοινότητας χωρίς να επηρεάζεται η φερεγγυότητα της ΕΤΕπ, πρέπει να παρασχεθεί στην ΕΤΕπ εγγύηση από τον προϋπολογισμό της Κοινότητας για τις πράξεις που υλοποιούνται εκτός της Κοινότητας. Η ΕΤΕπ θα πρέπει να ενθαρρυνθεί να αυξήσει τις δράσεις της εκτός της Κοινότητας χωρίς προσφυγή στην εγγύηση της Κοινότητας, ιδιαίτερα στις υπό ένταξη χώρες και στη Μεσόγειο, καθώς και σε χώρες που ανήκουν στην επενδυτική κατηγορία σε άλλες περιοχές, ενώ θα πρέπει να διευκρινιστεί η φύση της εγγύησης της Κοινότητας, δηλαδή ότι καλύπτει πολιτικούς κινδύνους ή κινδύνους χώρας.

(4) Η εγγύηση της Κοινότητας πρέπει να καλύπτει ζημίες από δάνεια και εγγυήσεις δανείων που αφορούν επενδυτικά έργα επιλέξιμα για στήριξη από την ΕΤΕπ, τα οποία υλοποιούνται σε χώρες που καλύπτονται από το μέσο προενταξιακής βοήθειας[4] («ΜΠΒ»), το μέσο ευρωπαϊκής γειτονίας και εταιρικής σχέσης[5] («ΜΕΓΕΣ») και το μέσο για την αναπτυξιακή συνεργασία[6] («ΜΑΣ»), όπου η εν λόγω χρηματοδότηση ή εγγύηση των δανείων έχει χορηγηθεί βάσει υπογραφείσας συμφωνίας που ούτε έχει λήξει ούτε έχει ακυρωθεί («χρηματοδοτικές δραστηριότητες της ΕΤΕπ»).

(5) Τα ποσά που καλύπτονται από την εγγύηση της Κοινότητας σύμφωνα με την παρούσα απόφαση πρέπει να αντιπροσωπεύουν ανώτατα όρια για χρηματοδότηση από την ΕΤΕπ βάσει της εγγύησης της Κοινότητας. Δεν πρέπει να αποτελούν στόχους τους οποίους πρέπει οπωσδήποτε να επιτύχει η ΕΤΕπ.

(6) Οι πολιτικές που αφορούν τις εξωτερικές σχέσεις της Κοινότητας αναθεωρήθηκαν και διευρύνθηκαν τα τελευταία χρόνια. Αυτό συνέβη κυρίως για την προενταξιακή στρατηγική, για την ευρωπαϊκή πολιτική γειτονίας, για τις ανανεωμένες εταιρικές σχέσεις με τη Λατινική Αμερική και τη νοτιοανατολική Ασία και για τη στρατηγική εταιρική σχέση της ΕΕ με τη Ρωσία, την κεντρική Ασία, την Κίνα και την Ινδία.

(7) Από το 2007, οι εξωτερικές σχέσεις της Κοινότητας υποστηρίζονται επίσης από τα νέα χρηματοδοτικά μέσα, δηλ. το ΜΠΒ, το ΜΕΓΕΣ, το ΜΑΣ και το μέσο σταθερότητας[7].

(8) Οι χρηματοδοτικές δραστηριότητες της ΕΤΕπ πρέπει να συνάδουν και να στηρίζουν τις εξωτερικές πολιτικές της Κοινότητας, συμπεριλαμβανομένων των ειδικών περιφερειακών στόχων. Διασφαλίζοντας συνολική συνοχή με τις πράξεις της Κοινότητας, η χρηματοδότηση της ΕΤΕπ πρέπει να είναι συμπληρωματική των αντίστοιχων πολιτικών, προγραμμάτων και μέσων παροχής της κοινοτικής βοήθειας στις διάφορες περιοχές. Επιπλέον, η προστασία του περιβάλλοντος και η ενεργειακή ασφάλεια των κρατών μελών πρέπει να αποτελούν μέρος των στόχων χρηματοδότησης της ΕΤΕπ σε όλες τις επιλέξιμες περιοχές. Οι χρηματοδοτικές δραστηριότητες της ΕΤΕπ πρέπει να υλοποιούνται σε χώρες που πληρούν τις κατάλληλες προϋποθέσεις με βάση τις υψηλού επιπέδου συμφωνίες της Κοινότητας σε πολιτικά και μακροοικονομικά ζητήματα.

(9) Ο διάλογος προσανατολισμού μεταξύ της Επιτροπής και της ΕΤΕπ, καθώς και ο στρατηγικός σχεδιασμός και η συνοχή μεταξύ της ΕΤΕπ και της χρηματοδότησης της Επιτροπής πρέπει να ενισχυθούν. Η σχέση μεταξύ των δραστηριοτήτων της ΕΤΕπ εκτός της Κοινότητας και των κοινοτικών πολιτικών πρέπει να ενδυναμωθεί μέσω ενισχυμένης συνεργασίας μεταξύ της ΕΤΕπ και της Επιτροπής σε κεντρικό επίπεδο καθώς και σε επιτόπια κλίμακα. Ο βελτιωμένος αυτός συντονισμός πρέπει να περιλαμβάνει, μεταξύ άλλων , τις αμοιβαίες έγκαιρες διαβουλεύσεις σχετικά με θέματα πολιτικής, εκπόνησης εγγράφων αμοιβαίας σημασίας και προετοιμασίας σχεδίων. Οι έγκαιρες διαβουλεύσεις για τα έγγραφα στρατηγικού προγραμματισμού που καταρτίζονται από την Επιτροπή ή από την ΕΤΕπ, έχουν ιδιαίτερη σημασία προκειμένου να μεγιστοποιηθούν οι συνέργειες μεταξύ των δραστηριοτήτων της ΕΤΕπ και της Επιτροπής και για την αξιολόγηση της προόδου όσον αφορά την επίτευξη των σχετικών στόχων πολιτικής της Κοινότητας.

(10) Όσον αφορά τις χώρες που βρίσκονται σε προενταξιακό στάδιο, η χρηματοδότηση της ΕΤΕπ στις χώρες αυτές θα πρέπει να αντανακλά τις προτεραιότητες που καθορίστηκαν στις εταιρικές σχέσεις προσχώρησης και στις ευρωπαϊκές εταιρικές σχέσεις, στις συμφωνίες σταθεροποίησης και σύνδεσης και στις διαπραγματεύσεις με την Κοινότητα. Το κέντρο βάρους της δράσης της Κοινότητας στα δυτικά Βαλκάνια θα πρέπει να εξακολουθήσει να μετατοπίζεται προοδευτικά από την ανασυγκρότηση στην προενταξιακή στήριξη. Στο πλαίσιο αυτό, οι δραστηριότητες της ΕΤΕπ πρέπει επίσης να επιδιώκουν την προώθηση της πτυχής της δημιουργίας θεσμών, κατά περίπτωση, σε συνεργασία με άλλους διεθνούς χρηματοδοτικούς οργανισμούς («ΔΧΟ») που δραστηριοποιούνται στην περιοχή. Κατά την περίοδο 2007-2013, η χρηματοδότηση σε υποψήφιες χώρες (Κροατία, Τουρκία και πρώην Γιουγκοσλαβική Δημοκρατία της Μακεδονίας) θα πρέπει να υλοποιείται σε μεγαλύτερο συνεχώς βαθμό στο πλαίσιο της προενταξιακής διευκόλυνσης που παρέχεται από την ΕΤΕπ, η οποία θα πρέπει να επεκταθεί με την πάροδο του χρόνου προκειμένου να καλύψει τις μελλοντικές υποψήφιες χώρες στα δυτικά Βαλκάνια, ανάλογα με την πρόοδο της ενταξιακής τους διαδικασίας.

(11) Όσον αφορά τις χώρες που καλύπτονται από το ΜΕΓΕΣ, η ΕΤΕπ πρέπει να εξακολουθήσει και να εδραιώσει τις δραστηριότητές της στην περιοχή της Μεσογείου και να δώσει μεγαλύτερο βάρος στην ανάπτυξη του ιδιωτικού τομέα. Συναφώς, είναι απαραίτητη η συνεργασία μεταξύ χωρών εταίρων για τη διευκόλυνση της ανάπτυξης του ιδιωτικού τομέα και την προώθηση της διαρθρωτικής μεταρρύθμισης, ειδικότερα της μεταρρύθμισης του χρηματοπιστωτικού τομέα, καθώς και άλλα μέτρα για τη διευκόλυνση των δραστηριοτήτων της ΕΤΕπ, ιδίως προκειμένου να εξασφαλιστεί ότι η ΕΤΕπ μπορεί να εκδώσει ομόλογα σε τοπικές αγορές. Όσον αφορά την ανατολική Ευρώπη, το νότιο Καύκασο και τη Ρωσία, η ΕΤΕπ πρέπει να εντείνει τις δραστηριότητές της στις εν λόγω χώρες μόλις αυτές ικανοποιήσουν τους όρους που συνδέονται με τις συμφωνίες υψηλού επιπέδου που συνάπτονται μεταξύ της Κοινότητας και κάθε μιας από τις χώρες αυτές σε πολιτικά και μακροοικονομικά θέματα. Στην περιοχή αυτή, η ΕΤΕπ θα πρέπει να χρηματοδοτήσει έργα υποδομής σημαντικού ενδιαφέροντος για την Κοινότητα στους τομείς των μεταφορών, της ενέργειας, των τηλεπικοινωνιών και του περιβάλλοντος. Προτεραιότητα πρέπει να δοθεί σε έργα επέκτασης των κυρίων αξόνων του διευρωπαϊκού δικτύου, σε έργα με διασυνοριακές επιπτώσεις σε ένα ή περισσότερα κράτη μέλη και σε σημαντικά έργα που προάγουν την περιφερειακή ολοκλήρωση μέσω αυξημένης διασύνδεσης. Στον τομέα του περιβάλλοντος, η ΕΤΕπ πρέπει, στη Ρωσία, να δώσει ιδιαίτερη προτεραιότητα σε έργα στο πλαίσιο της περιβαλλοντικής εταιρικής σχέσης της βόρειας διάστασης. Στον τομέα της ενέργειας, ιδιαίτερη βαρύτητα έχουν τα έργα στρατηγικού ενεργειακού εφοδιασμού και μεταφοράς ενέργειας. Οι χρηματοδοτικές πράξεις της ΕΤΕπ στην εν λόγω περιοχή πρέπει να διενεργούνται σε στενή συνεργασία με την Ευρωπαϊκή Τράπεζα για την Ανασυγκρότηση και την Ανάπτυξη («η ΕΤΑΑ»), ιδιαίτερα σύμφωνα με τους όρους που καθορίζονται σε τριμερές μνημόνιο συμφωνίας μεταξύ της Επιτροπής, της ΕΤΕπ και της ΕΤΑΑ.

(12) Οι χρηματοδοτήσεις της ΕΤΕπ στις χώρες της Ασίας και της Λατινικής Αμερικής θα ευθυγραμμιστούν σταδιακά με την στρατηγική συνεργασίας της ΕΕ στις περιοχές αυτές και θα συμπληρώσουν τα μέσα που χρηματοδοτούνται από κοινοτικούς δημοσιονομικούς πόρους. Η ΕΤΕπ πρέπει να επιδιώξει να επεκτείνει σταδιακά τις δραστηριότητές της σε μεγαλύτερο αριθμό χωρών στις εν λόγω περιοχές, συμπεριλαμβανομένων των λιγότερο ευημερουσών χωρών. Προς υποστήριξη των στόχων της Κοινότητας, η χρηματοδότηση της ΕΤΕπ σε χώρες της Ασίας και της Λατινικής Αμερικής πρέπει να εστιάζεται στην περιβαλλοντική αειφορία (συμπεριλαμβανομένου του μετριασμού της αλλαγής του κλίματος) και σε έργα ενεργειακής ασφάλειας, και να υποστηρίζει αδιάλειπτα την παρουσία της ΕΕ στην Ασία και τη Λατινική Αμερική, μέσω των άμεσων ξένων επενδύσεων και της μεταφοράς τεχνολογίας και τεχνογνωσίας. Δεδομένης της σχέσης κόστους/αποτελεσματικότητας, η ΕΤΕπ πρέπει να είναι σε θέση να συνεργάζεται άμεσα με τοπικές εταιρείες, ιδίως στους τομείς της περιβαλλοντικής αειφορίας και της ενεργειακής ασφάλειας. Η ενδιάμεση επισκόπηση θα εξετάσει εκ νέου τους στόχους της χρηματοδότησης της ΕΕ στην Ασία και τη Λατινική Αμερική.

(13) Στην κεντρική Ασία, η ΕΤΕπ πρέπει να επικεντρώσει τις δραστηριότητές της σε σημαντικά έργα ενεργειακού ανεφοδιασμού και μεταφοράς ενέργειας, τα οποία εξυπηρετούν επίσης τα ενεργειακά συμφέροντα της Κοινότητας και συμφωνούν με τους στόχους των κοινοτικών πολιτικών σχετικά με τη διαφοροποίηση των ενεργειακών πηγών και τις απαιτήσεις του Κυότο, καθώς και την ενίσχυση της προστασίας του περιβάλλοντος, και τα οποία συμβάλλουν στην υλοποίηση των εν λόγω στόχων. Η χρηματοδότηση της ΕΤΕπ στην κεντρική Ασία πρέπει να υλοποιηθεί σε στενή συνεργασία με την ΕΤΑΑ, ιδιαίτερα σύμφωνα με τους όρους που καθορίζονται σε τριμερές μνημόνιο συμφωνίας μεταξύ της Επιτροπής, της ΕΤΕπ και της ΕΤΑΑ.

(14) Προκειμένου να συμπληρωθούν οι δραστηριότητες της ΕΤΕπ που πραγματοποιούνται βάσει της συμφωνίας του Κοτονού στις χώρες ΑΚΕ, η ΕΤΕπ πρέπει να επικεντρωθεί στη Νότιο Αφρική σε έργα υποδομών δημόσιου ενδιαφέροντος (συμπεριλαμβανομένων των δημοτικών υποδομών, των έργων ηλεκτροδότησης και υδροδότησης) και στη στήριξη του ιδιωτικού τομέα, συμπεριλαμβανομένων των ΜΜΕ. Η εφαρμογή των διατάξεων οικονομικής συνεργασίας με βάση τη συμφωνία συνεργασίας για το εμπόριο και την ανάπτυξη μεταξύ της ΕΕ και της Νοτίου Αφρικής, θα προωθήσει περαιτέρω τις δραστηριότητες της ΕΤΕπ στην περιοχή αυτή.

(15) Προκειμένου να ενισχυθεί η συνοχή της συνολικής κοινοτικής στήριξης στις σχετικές περιοχές, πρέπει να αναζητηθούν ευκαιρίες να συνδυαστεί καταλλήλως η χρηματοδότηση της ΕΤΕπ με τους δημοσιονομικούς πόρους της Κοινότητας, υπό μορφή επιχορηγήσεων, επιχειρηματικού κεφαλαίου και επιδοτήσεων επιτοκίου, παράλληλα με την τεχνική βοήθεια για την προετοιμασία και την υλοποίηση των έργων, ή για την ενίσχυση του νομικού και κανονιστικού πλαισίου, μέσω του ΜΠΒ, του ΜΕΓΕΣ, του μέσου σταθερότητας και, για τη Νότιο Αφρική, του ΜΑΣ.

(16) Η ΕΤΕπ ήδη συνεργάζεται στενά με διεθνείς χρηματοδοτικούς οργανισμούς και με ευρωπαϊκούς διμερείς οργανισμούς. Η συνεργασία αυτή καθοδηγείται από ειδικά για κάθε περιοχή μνημόνια συμφωνίας, τα οποία πρέπει να εγκρίνονται από τα διοικητικά όργανα της ΕΤΕπ. Στις χρηματοδοτικές της δραστηριότητες εκτός της Κοινότητας, που εμπίπτουν στο πεδίο εφαρμογής της παρούσας απόφασης, η ΕΤΕπ πρέπει να επιδιώξει να ενισχύσει περαιτέρω τη συνεργασία και το συντονισμό με τους διεθνείς χρηματοδοτικούς οργανισμούς και με διμερείς ευρωπαϊκούς οργανισμούς, η οποία, κατά περίπτωση, θα περιλαμβάνει συνεργασία για τις τομεακές προϋποθέσεις, μεγαλύτερη χρήση της συγχρηματοδότησης και συμμετοχή με άλλους ΔΧΟ σε παγκοσμίου επιπέδου πρωτοβουλίες, όπως οι πρωτοβουλίες για την προώθηση του συντονισμού και της αποδοτικότητας της βοήθειας.

(17) Πρέπει να ενισχυθεί η ενημέρωση που παρέχεται από την ΕΤΕπ και την Επιτροπή για τις χρηματοδοτικές δραστηριότητες της ΕΤΕπ. Με βάση τις πληροφορίες που λαμβάνονται από την ΕΤΕπ, η Επιτροπή πρέπει να ενημερώνει, σε ετήσια βάση, το Ευρωπαϊκό Κοινοβούλιο και το Συμβούλιο για τις χρηματοδοτικές δραστηριότητες της ΕΤΕπ που πραγματοποιούνται δυνάμει της παρούσας απόφασης. Ειδικότερα, η έκθεση πρέπει να περιλαμβάνει ένα τμήμα όσον αφορά την προστιθέμενη αξία, σύμφωνα με τις κοινοτικές πολιτικές, και ένα τμήμα όσον αφορά τη συνεργασία με την Επιτροπή, άλλους ΔΧΟ και διμερείς χορηγούς, επίσης όσον αφορά τη συγχρηματοδότηση.

(18) Η κοινοτική εγγύηση που θεσπίζεται με την παρούσα απόφαση πρέπει να καλύπτει τις πράξεις χρηματοδότησης της ΕΤΕπ που έχουν υπογραφεί στη διάρκεια περιόδου, η οποία αρχίζει την 1η Φεβρουαρίου 2007 και λήγει την 31 Δεκεμβρίου 2013. Προκειμένου να καταστεί δυνατός ο απολογισμός κατά το πρώτο ήμισυ της διάρκειας της παρούσας εντολής, η ΕΤΕπ και η Επιτροπή θα εκπονήσουν ενδιάμεση επισκόπηση της απόφασης. Η εν λόγω επισκόπηση πρέπει ειδικότερα να περιλαμβάνει εξωτερική αξιολόγηση, οι όροι αναφοράς της οποίας καθορίζονται στο παράρτημα II.

(19) Η διαχείριση των χρηματοδοτικών δραστηριοτήτων της ΕΤΕπ πρέπει να συνεχίσει να πραγματοποιείται σύμφωνα με τους κανόνες και τις διαδικασίες της ΕΤΕπ, συμπεριλαμβανομένων κατάλληλων μέτρων ελέγχου, καθώς και με τους συναφείς κανόνες και τις διαδικασίες που αφορούν το Ελεγκτικό Συνέδριο και την OLAF.

(20) Το Ταμείο Εγγυήσεων για τις Εξωτερικές Δράσεις (εφεξής το «Ταμείο Εγγυήσεων»), που δημιουργήθηκε με τον κανονισμό (ΕΚ, Ευρατόμ) αριθ. 2728/94 του Συμβουλίου της 31ης Οκτωβρίου 1994, θα εξακολουθήσει να παρέχει ένα αποθεματικό ρευστότητας στον κοινοτικό προϋπολογισμό έναντι ζημιών από χρηματοδοτικές δραστηριότητες της ΕΤΕπ.[8].

(21) Η ΕΤΕπ πρέπει να εκπονήσει, μετά από διαβουλεύσεις με την Επιτροπή, έναν ενδεικτικό πολυετή προγραμματισμό του όγκου των υπογραφών για τις χρηματοδοτικές δραστηριότητες της ΕΤΕπ, προκειμένου να εξασφαλιστεί ο κατάλληλος δημοσιονομικός σχεδιασμός για την τροφοδότηση του Ταμείου Εγγυήσεων. Η Επιτροπή πρέπει να λάβει υπόψη της τον εν λόγω σχεδιασμό στον τακτικό δημοσιονομικό προγραμματισμό που διαβιβάζεται στην αρμόδια για τον προϋπολογισμό αρχή.

(22) Με την απόφασή του της 6ης Νοεμβρίου 2008 στην υπόθεση C-155/07 ( Κοινοβούλιο κατά Συμβουλίου ), το Δικαστήριο των Ευρωπαϊκών Κοινοτήτων ακύρωσε την απόφαση 2006/1016/ΕΚ του Συμβουλίου της 19ης Δεκεμβρίου 2006, για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για σχέδια εκτός της Κοινότητας[9]. Η απόφαση 2006/1016/ΕΚ είχε επεκταθεί σε πέντε χώρες της κεντρικής Ασίας (Καζακστάν, Κιργιζία, Τατζικιστάν, Τουρκμενιστάν και Ουζμπεκιστάν) με την απόφαση 2008/847/ΕΚ του Συμβουλίου, της 4ης Νοεμβρίου 2008, σχετικά με την επιλεξιμότητα των χωρών της Κεντρικής Ασίας δυνάμει της απόφασης 2006/1016/ΕΚ για την παροχή εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια και εγγυήσεις δανείων που χορηγούνται για έργα εκτός Κοινότητας[10].

(23) Ωστόσο, το Δικαστήριο έδωσε εντολή να διατηρηθούν τα αποτελέσματα της απόφασης 2006/1016/ΕΚ όσον αφορά τις χρηματοδοτήσεις της ΕΤΕπ που θα έχουν συναφθεί μέχρι την έναρξη ισχύος, εντός προθεσμίας δώδεκα μηνών από την ημερομηνία δημοσίευσης της εν λόγω απόφασης, νέας απόφασης, εκδιδόμενης επί της ορθής νομικής βάσεως, ήτοι των άρθρων 179 ΕΚ και 181α ΕΚ λαμβανομένων από κοινού.

(24) Ως εκ τούτου, πρέπει να εκδοθεί νέα απόφαση του Ευρωπαϊκού Κοινοβουλίου και του Συμβουλίου, προκειμένου να εξακολουθήσει να διατηρείται αμετάβλητη η εγγύηση για τις σχετικές χρηματοδοτικές δραστηριότητες της ΕΤΕπ εκτός της Κοινότητας,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγγύηση και ανώτατα όρια

1. Η Κοινότητα παρέχει στην Ευρωπαϊκή Τράπεζα Επενδύσεων («ΕΤΕπ») συνολική εγγύηση (η «κοινοτική εγγύηση») για μη εισπραχθείσες πληρωμές από την ΕΤΕπ, που οφείλονται όμως σε αυτή, σε σχέση με δάνεια και εγγυήσεις δανείων για επιλέξιμα από την ΕΤΕπ επενδυτικά σχέδια που υλοποιούνται σε χώρες που καλύπτονται από την παρούσα απόφαση, εφόσον τα εν λόγω δάνεια ή οι εγγυήσεις δανείων έχουν χορηγηθεί βάσει υπογραφείσας συμφωνίας, η οποία ούτε έχει λήξει ούτε έχει ακυρωθεί («χρηματοδοτικές δραστηριότητες της ΕΤΕπ»), και έχουν χορηγηθεί σύμφωνα με τους κανόνες και τις διαδικασίες της ΕΤΕπ και για την στήριξη των σχετικών στόχων εξωτερικής πολιτικής της Κοινότητας.

2. Η κοινοτική εγγύηση περιορίζεται στο 65 % του συνολικού ποσού των πιστώσεων που έχουν εκταμιευθεί και των εγγυήσεων που έχουν χορηγηθεί στο πλαίσιο των χρηματοδοτικών δραστηριοτήτων της ΕΤΕπ, μείον τα επιστραφέντα ποσά, συν όλα τα λοιπά συναφή ποσά.

3. Το ανώτατο όριο των χρηματοδοτικών δραστηριοτήτων της ΕΤΕπ για όλη την περίοδο που αναφέρεται στην παράγραφο 6, μείον τα ακυρωθέντα ποσά, δεν υπερβαίνει τα 27 800 εκατ. ευρώ. Το μέγιστο αυτό ποσό κατανέμεται σε δύο μέρη:

(α) ένα βασικό ανώτατο όριο καθορισμένου μέγιστου ποσού 25 800 εκατ. ευρώ, συμπεριλαμβανομένης της περιφερειακής του κατανομής που ορίζεται στην παράγραφο 4, για την κάλυψη ολόκληρης της περιόδου που αναφέρεται στην παράγραφο 6,

(β) μια προαιρετική εντολή 2 000 εκατ. ευρώ. Η ολική ή μερική ενεργοποίηση αυτού του προαιρετικού ποσού και η περιφερειακή κατανομή του θα αποφασιστεί από τη Ευρωπαϊκό Κοινοβούλιο και το Συμβούλιο σύμφωνα με τη διαδικασία που ορίζεται στο άρθρο 251 της Συνθήκης. Η απόφαση θα βασίζεται στο πόρισμα της ενδιάμεσης επισκόπησης που ορίζεται στο άρθρο 9.

4. Το βασικό ανώτατο όριο που αναφέρεται στην παράγραφο 3 στοιχείο α) κατανέμεται στα ακόλουθα δεσμευτικά περιφερειακά ανώτατα όρια:

(α) Χώρες με προενταξιακό καθεστώς: 8 700 εκατ. ευρώ

(β) Χώρες που καλύπτονται από την πολιτική γειτονίας και εταιρικής σχέσης : 12 400 εκατ. ευρώ

που αναλύονται στα ακόλουθα ενδεικτικά επιμέρους ανώτατα όρια :

(i) Μεσόγειος: 8 700 εκατ. ευρώ

(ii) Ανατολική Ευρώπη, Νότιος Καύκασος και Ρωσία : 3 700 εκατ. ευρώ

(γ) Ασία και Λατινική Αμερική: 3 800 εκατ. ευρώ

που αναλύονται στα ακόλουθα ενδεικτικά επιμέρους ανώτατα όρια :

(i) Λατινική Αμερική: 2 800 εκατ. ευρώ

(ii) Ασία (συμπεριλαμβανομένης της κεντρικής Ασίας): 1 000 εκατ. ευρώ

(δ) Δημοκρατία της Νοτίου Αφρικής : 900 εκατ. ευρώ.

5. Εντός των περιφερειακών ανωτάτων ορίων, τα διοικητικά όργανα της ΕΤΕπ μπορούν να αποφασίσουν την ανακατανομή μεταξύ επιμέρους ορίων ποσού ίσου προς το 10 % των περιφερειακών ανωτάτων ορίων.

6. Η κοινοτική εγγύηση καλύπτει τις χρηματοδοτικές δραστηριότητες της ΕΤΕπ που θα υπογραφούν κατά την περίοδο που άρχισε την 1η Ιανουαρίου 2007 και λήγει στις 31 Δεκεμβρίου 2013. Για τις χρηματοδοτικές δραστηριότητες της ΕΤΕπ που υπογράφηκαν στο πλαίσιο της απόφασης 2006/1016/ΕΚ του Συμβουλίου και στο πλαίσιο της απόφασης 2008/847/ ΕΚ του Συμβουλίου εξακολουθεί να χορηγείται η κοινοτική εγγύηση στο πλαίσιο της παρούσας απόφασης.

7. Εάν, κατά τη λήξη της περιόδου που αναφέρεται στην παράγραφο 6, το Ευρωπαϊκό Κοινοβούλιο και το Συμβούλιο δεν έχουν εκδώσει απόφαση για τη χορήγηση νέας κοινοτικής εγγύησης στην ΕΤΕπ για τις χρηματοδοτικές της δραστηριότητες εκτός Κοινότητας, η περίοδος αυτή παρατείνεται αυτόματα κατά 6 μήνες.

Άρθρο 2

Καλυπτόμενες χώρες

1. Ο κατάλογος των επιλέξιμων ή δυνάμει επιλέξιμων χωρών για χρηματοδότηση από την ΕΤΕπ βάσει κοινοτικής εγγύησης παρατίθεται στο παράρτημα I.

2. Για τις χώρες που κατονομάζονται στο παράρτημα I και φέρουν την ένδειξη ‘*’ και για άλλες χώρες που δεν κατονομάζονται στο παράρτημα I, η επιλεξιμότητα κάθε τέτοιας χώρας για χρηματοδότηση από την ΕΤΕπ βάσει κοινοτικής εγγύησης αποφασίζεται από το Ευρωπαϊκό Κοινοβούλιο και από το Συμβούλιο κατά περίπτωση σύμφωνα με τη διαδικασία που ορίζεται στο άρθρο 251 της Συνθήκης.

3. Η κοινοτική εγγύηση καλύπτει μόνο τις χρηματοδοτικές δραστηριότητες της ΕΤΕπ που πραγματοποιούνται σε χώρες που έχουν συνάψει συμφωνία πλαίσιο με την ΕΤΕπ, με την οποία καθορίζονται οι νομικοί όροι βάσει των οποίων πρόκειται να πραγματοποιηθούν οι εν λόγω χρηματοδοτικές δραστηριότητες της ΕΤΕπ.

4. Σε περίπτωση σοβαρής ανησυχίας σχετικά με την πολιτική ή οικονομική κατάσταση σε κάποια συγκεκριμένη χώρα, το Ευρωπαϊκό Κοινοβούλιο και το Συμβούλιο μπορούν να αποφασίσουν την αναστολή νέας χρηματοδότησης της ΕΤΕπ βάσει κοινοτικής εγγύησης στην εν λόγω χώρα, σύμφωνα με τη διαδικασία που ορίζεται στο άρθρο 251 της Συνθήκης.

5. Η κοινοτική εγγύηση δεν καλύπτει τις χρηματοδοτικές δραστηριότητες της ΕΤΕπ σε κάποια συγκεκριμένη χώρα, εφόσον η συμφωνία σχετικά με τις δραστηριότητες αυτές έχει υπογραφεί μετά την προσχώρηση της χώρας αυτής στην ΕΕ.

Άρθρο 3

Συνοχή με τις πολιτικές της Κοινότητας

1. Η συνοχή των εξωτερικών δράσεων της ΕΤΕπ με τους στόχους εξωτερικής πολιτικής της Κοινότητας ενισχύεται προκειμένου να μεγιστοποιηθούν οι συνέργειες των χρηματοδοτικών πράξεων της ΕΤΕπ και των δημοσιονομικών πόρων της Ευρωπαϊκής Ένωσης, κυρίως μέσω του τακτικού και συστηματικού διαλόγου και των έγκαιρων διαβουλεύσεων όσον αφορά :

(α) στρατηγικά έγγραφα που έχουν εκπονηθεί από την Επιτροπή, όπως είναι τα έγγραφα στρατηγικής ανά χώρα και ανά περιοχή, τα σχέδια δράσης τα προενταξιακά έγγραφα·

(β) τα έγγραφα στρατηγικού σχεδιασμού και τα υπό μελέτη σχέδια της ΕΤΕπ·

(γ) άλλα πολιτικά και επιχειρησιακά θέματα.

2. Η συνεργασία πραγματοποιείται σε περιφερειακά διαφοροποιημένη βάση, λαμβάνοντας υπόψη τον ρόλο της ΕΤΕπ καθώς και τις πολιτικές της Κοινότητας σε κάθε περιοχή.

3. Χρηματοδοτική δραστηριότητα της ΕΤΕπ δεν περιλαμβάνεται στην κάλυψη που παρέχεται από την κοινοτική εγγύηση, εφόσον η Επιτροπή διατυπώσει αρνητική γνώμη για την πράξη αυτή στο πλαίσιο της διαδικασίας που προβλέπεται στο άρθρο 21 του καταστατικού της ΕΤΕπ.

4. Η συνοχή των χρηματοδοτικών δραστηριοτήτων της ΕΤΕπ με τους στόχους εξωτερικής πολιτικής της Κοινότητας παρακολουθείται σύμφωνα με τις διατάξεις του άρθρου 6.

Άρθρο 4

Συνεργασία με άλλους διεθνείς χρηματοδοτικούς οργανισμούς

1. Οι χρηματοδοτικές δραστηριότητες της ΕΤΕπ διεξάγονται σε αυξανόμενο βαθμό, κατά περίπτωση, από την ΕΤΕπ με τη συνεργασία ή/και τη συγχρηματοδότηση άλλων διεθνών χρηματοδοτικών οργανισμών («ΔΧΟ»), ή ευρωπαϊκών διμερών οργανισμών, προκειμένου να μεγιστοποιηθούν οι συνέργειες, η συνεργασία και η αποδοτικότητα και να εξασφαλιστούν ο εύλογος καταμερισμός των κινδύνων και συνεκτικοί όροι επιλεξιμότητας όσον αφορά το σχέδιο και τον τομέα.

2. Η συνεργασία αυτή διευκολύνεται μέσω συντονισμού που παρέχεται κυρίως στο πλαίσιο μνημονίων συμφωνίας, ενδεχομένως, μεταξύ της Επιτροπής, της ΕΤΕπ και των κυριότερων διεθνών χρηματοδοτικών οργανισμών και διμερών ευρωπαϊκών οργανισμών που δραστηριοποιούνται στις διάφορες περιοχές.

3. Η συνεργασία με τους ΔΧΟ και τους λοιπούς χορηγούς αξιολογείται στο πλαίσιο της ενδιάμεσης επισκόπησης που προβλέπεται στο άρθρο 9.

Άρθρο 5

Κάλυψη και όροι της κοινοτικής εγγύησης

1. Για τις χρηματοδοτικές δραστηριότητες της ΕΤΕπ που συνάπτονται με κράτος ή με την εγγύηση κράτους και για άλλες χρηματοδοτικές δραστηριότητες της ΕΤΕπ που συνάπτονται με περιφερειακές ή τοπικές αρχές ή κρατικές ή/και ελεγχόμενες από το κράτος δημόσιες επιχειρήσεις ή οργανισμούς, εφόσον για τις άλλες αυτές χρηματοδοτικές πράξεις της ΕΤΕπ υπάρχει κατάλληλη αξιολόγηση του πιστωτικού κινδύνου από την ΕΤΕπ που λαμβάνει υπόψη την κατάσταση πιστωτικού κινδύνου της εκάστοτε χώρας, η κοινοτική εγγύηση καλύπτει όλες τις πληρωμές που δεν εισπράχθηκαν από την ΕΤΕπ αλλά που οφείλονται σε αυτήν (η «συνολική εγγύηση»).

Για τους σκοπούς του παρόντος άρθρου και του άρθρου 6 παράγραφος 4, η έννοια του κράτους περιλαμβάνει τη Δυτική Όχθη και τη Λωρίδα της Γάζας, που εκπροσωπούνται από την Παλαιστινιακή Αρχή, και το Κοσσυφοπέδιο, που εκπροσωπείται από την Αποστολή Προσωρινής Διοίκησης των Ηνωμένων Εθνών.

2. Για τις χρηματοδοτικές δραστηριότητες της ΕΤΕπ, πλην εκείνων που αναφέρονται στην παράγραφο 1, η κοινοτική εγγύηση καλύπτει όλες τις πληρωμές που δεν εισπράχθηκαν από την ΕΤΕπ αλλά που οφείλονται σε αυτήν, εφόσον η μη είσπραξη προκλήθηκε από την επέλευση ενός από τους ακόλουθους πολιτικούς κινδύνους (η «εγγύηση έναντι πολιτικών κινδύνων») :

(α) μη μεταφορά συναλλάγματος·

(β) απαλλοτρίωση·

(γ) πόλεμος ή εμφύλια αναταραχή·

(δ) αρνησιδικία σε περίπτωση αθέτησης συμβατικών υποχρεώσεων.

Άρθρο 6

Ενημέρωση και λογιστική

1. Η Επιτροπή υποβάλλει, σε ετήσια βάση, έκθεση στο Ευρωπαϊκό Κοινοβούλιο και στο Συμβούλιο για τις χρηματοδοτικές δραστηριότητες της ΕΤΕπ που πραγματοποιήθηκαν δυνάμει της παρούσας απόφασης. Η έκθεση περιλαμβάνει αξιολόγηση του αντικτύπου και της αποτελεσματικότητας των χρηματοδοτικών δραστηριοτήτων της ΕΤΕπ σε επίπεδο έργου, τομέα, χώρας και περιφέρειας, καθώς και της συμβολής των χρηματοδοτικών δραστηριοτήτων της ΕΤΕπ στην επίτευξη των στόχων εξωτερικής πολιτικής της Κοινότητας, λαμβανομένων υπόψη των επιχειρησιακών στόχων της ΕΤΕπ. Περιλαμβάνει επίσης αξιολόγηση του βαθμού συνεργασίας μεταξύ της ΕΤΕπ και της Επιτροπής και μεταξύ της ΕΤΕπ και άλλων ΔΧΟ και διμερών χορηγών.

2. Για τους σκοπούς της παραγράφου 1, η ΕΤΕπ διαβιβάζει στην Επιτροπή ετήσιες εκθέσεις αναφορικά με τις χρηματοδοτικές δραστηριότητες της ΕΤΕπ που πραγματοποιήθηκαν δυνάμει της παρούσας απόφασης και με την εκπλήρωση των στόχων εξωτερικής πολιτικής της Κοινότητας, συμπεριλαμβανομένης της συνεργασίας με άλλους ΔΧΟ.

3. Η ΕΤΕπ παρέχει στην Επιτροπή στατιστικά, χρηματοοικονομικά και λογιστικά δεδομένα για κάθε μία από τις χρηματοδοτικές δραστηριότητες της ΕΤΕπ, τα οποία απαιτούνται για την εκπλήρωση των καθηκόντων ενημέρωσης που έχει η Τράπεζα ή για να ανταποκριθεί στα αιτήματα του Ευρωπαϊκού Ελεγκτικού Συνεδρίου, καθώς και πιστοποιητικό ελέγχου σχετικά με τα εκκρεμή ποσά των χρηματοδοτικών δραστηριοτήτων της ΕΤΕπ.

4. Για τους σκοπούς της λογιστικής και της ενημέρωσης της Επιτροπής όσον αφορά τους κινδύνους που καλύπτονται από τη συνολική εγγύηση, η ΕΤΕπ παρέχει στην Επιτροπή αξιολόγηση των κινδύνων της ΕΤΕπ και πληροφορίες σχετικά με την ταξινόμηση των χρηματοδοτικών δραστηριοτήτων της ΕΤΕπ που αφορούν δανειζόμενους ή εγγυημένους οφειλέτες, πλην των κρατών.

5. Η ΕΤΕπ επιβαρύνεται με το κόστος παροχής των πληροφοριών που αναφέρονται στις παραγράφους 2, 3 και 4.

Άρθρο 7

Ανάκτηση πληρωμών που πραγματοποιήθηκαν από την Επιτροπή

1. Εάν η Επιτροπή πραγματοποιήσει πληρωμή στο πλαίσιο της κοινοτικής εγγύησης, η ΕΤΕπ προβαίνει, εξ ονόματος και για λογαριασμό της Επιτροπής, στην ανάκτηση των απαιτήσεων για τα ποσά που έχουν καταβληθεί.

2. Η ΕΤΕπ και η Επιτροπή συνάπτουν συμφωνία στην οποία καθορίζονται οι λεπτομερείς διατάξεις και διαδικασίες που συνδέονται με την ανάκτηση των απαιτήσεων, το αργότερο κατά την ημερομηνία σύναψης της συμφωνίας που αναφέρεται στο άρθρο 8.

Άρθρο 8

Εγγυητική συμφωνία

Η ΕΤΕπ και η Επιτροπή συνάπτουν εγγυητική συμφωνία, όπου καθορίζονται οι λεπτομερείς διατάξεις και οι διαδικασίες που αφορούν την κοινοτική εγγύηση.

Άρθρο 9

Επανεξέταση της απόφασης

1. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ενδιάμεση έκθεση σχετικά με την εφαρμογή της παρούσας απόφασης έως τις 30 Ιουνίου 2010, συνοδευόμενη, ενδεχομένως,, από πρόταση τροποποίησής της, με βάση την εξωτερική αξιολόγηση, οι όροι αναφοράς της οποίας προδιορίζονται στο παράρτημα II της παρούσας απόφασης.

2. Η Επιτροπή υποβάλλει έως τις 31 Ιουλίου 2013 τελική έκθεση σχετικά με την εφαρμογή της παρούσας απόφασης.

Άρθρο 10

Τελικές διατάξεις

1. Η απόφαση 2008/847/ΕΚ καταργείται.

Άρθρο 11

Εφαρμογή

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες, [•] 2009.

Για το Ευρωπαϊκό Κοινοβούλιο Για το Συμβούλιο

Ο Πρόεδρος

Ο Πρόεδρος

[•] [•]

ΠΑΡΑΡΤΗΜΑ I

Περιοχές και χώρες που καλύπτονται από τα αρθρα 1 και 2

A. ΧΩΡΕΣ ΜΕ ΠΡΟΕΝΤΑΞΙΑΚΟ ΚΑΘΕΣΤΩΣ

1. Υποψήφιες χώρες

Κροατία, Τουρκία, πρώην Γιουγκοσλαβική Δημοκρατία της Μακεδονίας.

2. Δυνητικά υποψήφιες χώρες

Αλβανία, Βοσνία και Ερζεγοβίνη, Μαυροβούνιο, Σερβία, Κοσσυφοπέδιο δυνάμει του ψηφίσματος 1244 του Συμβουλίου Ασφαλείας των Ηνωμένων Εθνών (1999).

Β. ΧΩΡΕΣ ΠΟΥ ΚΑΛΥΠΤΟΝΤΑΙ ΑΠΟ ΤΗΝ ΠΟΛΙΤΙΚΗ ΓΕΙΤΟΝΙΑΣ ΚΑΙ ΕΤΑΙΡΙΚΗΣ ΣΧΕΣΗΣ

1. Μεσόγειος

Αλγερία, Αίγυπτος, Δυτική Όχθη και Λωρίδα της Γάζας, Ισραήλ, Ιορδανία, Λίβανος, Λιβύη (*), Μαρόκο, Συρία, Τυνησία.

2. Ανατολική Ευρώπη, Νότιος Καύκασος και Ρωσία

Ανατολική Ευρώπη: Δημοκρατία της Μολδαβίας, Ουκρανία, Λευκορωσία·(*)

Νότιος Καύκασος: Αρμενία, Αζερμπαϊτζάν, Γεωργία·

Ρωσία: Ρωσία .

Γ. ΑΣΙΑ ΚΑΙ ΛΑΤΙΝΙΚΗ ΑΜΕΡΙΚΗ

1. Λατινική Αμερική

Αργεντινή, Βολιβία, Βραζιλία, Χιλή, Κολομβία, Κόστα Ρίκα, Ισημερινός, Ελ Σαλβαδόρ, Γουατεμάλα, Ονδούρα, Μεξικό, Νικαράγουα, Παναμάς, Παραγουάη, Περού, Ουρουγουάη, Βενεζουέλα .

2. Ασία

Ασία (χωρίς την κεντρική Ασία):

Αφγανιστάν (*), Μπαγκλαντές, Μπουτάν (*), Μπρουνέι, Καμπότζη (*), Κίνα (συμπεριλαμβανομένων των ειδικών διοικητικών περιοχών Χονγκ Κονγκ και Μακάο), Ινδία, Ινδονησία, Ιράκ (*), Νότιος Κορέα, Λάος, Μαλαισία, Μαλδίβες, Μογγολία, Νεπάλ, Πακιστάν, Φιλιππίνες, Σιγκαπούρη, Σρι Λάνκα, Ταϊβάν (*), Ταϊλάνδη, Βιετνάμ, Υεμένη.

Κεντρική Ασία:

Καζακστάν, Κιργιζία, Τατζικιστάν, Τουρκμενιστάν, Ουζμπεκιστάν .

Δ. ΝΟΤΙΑ ΑΦΡΙΚΗ

Νότιος Αφρική

ΠΑΡΑΡΤΗΜΑ II

Ενδιαμεση επισκοπηση και οροι αναφορασ για την αξιολογηση της εξωτερικησ εντολησ της ΕΤΕπ

Ενδιάμεση επισκόπηση

Έως το 2010 θα εκπονηθεί ουσιαστική ενδιάμεση επισκόπηση της εξωτερικής χρηματοδότησης της ΕΤΕπ. Η εν λόγω επισκόπηση θα βασίζεται σε ανεξάρτητη εξωτερική αξιολόγηση, η οποία θα διαβιβαστεί επίσης στο Ευρωπαϊκό Κοινοβούλιο και στο Συμβούλιο. Η επισκόπηση θα αποτελέσει τη βάση για να αποφασίσουν το Ευρωπαϊκό Κοινοβούλιο και το Συμβούλιο εάν και σε ποιά έκταση θα εκδώσουν τυχόν προαιρετική εντολή που θα συμπληρώνει την εγγύηση που προβλέπεται στην παρούσα απόφαση για την περίοδο μετά από το 2010, εάν θα επιφέρουν άλλες τροποποιήσεις στην εντολή και με ποιόν τρόπο θα εξασφαλιστεί η μεγαλύτερη δυνατή προστιθέμενη αξία και αποτελεσματικότητα των πράξεων της ΕΤΕπ. Η Επιτροπή θα παρουσιάσει την ενδιάμεση επισκόπηση στο Ευρωπαϊκό Κοινοβούλιο και το Συμβούλιο έως τις 30 Ιουνίου 2010, ως τη βάση για τυχόν προτάσεις τροποποίησης της εντολής.

Το πλαίσιο της αξιολόγησης

Θα περιλαμβάνει:

α. αξιολόγηση των εξωτερικών χρηματοδοτικών δραστηριοτήτων της ΕΤΕπ. Τμήματα της αξιολόγησης θα διεκπεραιωθούν σε συνεργασία με τις υπηρεσίες αξιολόγησης της ΕΤΕπ και της Επιτροπής·

β. εκτίμηση του ευρύτερου αντικτύπου της εξωτερικής δανειοδότησης της ΕΤΕπ σε σύμπραξη με άλλους ΔΧΟ και άλλες χρηματοδοτικές πηγές.

Την επίβλεψη και διαχείριση της αξιολόγησης θα έχει μια διευθύνουσα επιτροπή, η οποία θα απαρτίζεται από «σοφούς» διοριζόμενους από το Συμβούλιο Διοικητών της ΕΤΕπ, έναν αντιπρόσωπο της ΕΤΕπ και έναν αντιπρόσωπο της Επιτροπής. Πρόεδρος της διευθύνουσας επιτροπής θα είναι ένας από τους εν λόγω «σοφούς».

Η διευθύνουσα επιτροπή θα επικουρείται από τις υπηρεσίες αξιολόγησης της Επιτροπής και από εξωτερικούς εμπειρογνώμονες. Οι εν λόγω εξωτερικοί εμπειρογνώμονες θα επιλεγούν με ανοικτή διαδικασία, την οποία θα διεξάγει η Επιτροπή. Θα ζητηθεί η γνώμη της διευθύνουσας επιτροπής για τους κανόνες και τα κριτήρια επιλογής των εξωτερικών εμπειρογνωμόνων. Οι δαπάνες για τους εξωτερικούς εμπειρογνώμονες θα βαρύνουν την Επιτροπή και θα καλυφθούν από κονδύλιο του προϋπολογισμού που προορίζεται για τη χρηματοδότηση του Ταμείου Εγγυήσεων.

Η τελική έκθεση αξιολόγησης που θα υποβληθεί από τη διευθύνουσα επιτροπή θα συναγάγει σαφή συμπεράσματα, βάσει των πληροφοριών που θα συλλεγούν, ούτως ώστε να ενημερωθεί η απόφαση για την ενδιάμεση επισκόπηση σχετικά με το εάν πρέπει να αποδεσμευτεί το προαιρετικό μερίδιο για το υπόλοιπο της εντολής και σχετικά με την περιφερειακή κατανομή τυχόν επιπρόσθετης χρηματοδότησης.

Το πεδίο εφαρμογής της αξιολόγησης

Η αξιολόγηση θα καλύπτει τις προηγούμενες εντολές (2000-2006) και τα πρώτα έτη της εντολής 2007-2013, μέχρι το τέλος του 2009. Θα εξετάσει το ύψος των χρηματοδοτικών σχεδίων και των εκταμιεύσεων για κάθε χώρα, καθώς και δραστηριότητες τεχνικής υποστήριξης και επιχειρηματικού κεφαλαίου. Λαμβάνοντας υπόψη τα αποτελέσματα κατά σχέδιο, τομέα, περιφέρεια και χώρα, η αξιολόγηση θα βασίζει τα συμπεράσματά της :

α. στην εις βάθος αξιολόγηση της σημασίας και των επιδόσεων (αποτελεσματικότητα, αποδοτικότητα και βιωσιμότητα) των δραστηριοτήτων της ΕΤΕπ σε σχέση με τους ειδικούς περιφερειακούς τους στόχους, όπως είχαν οριστεί αρχικά στο πλαίσιο των σχετικών εξωτερικών πολιτικών της Κοινότητας, καθώς και της προστιθέμενης αξίας τους (η αξιολόγηση αυτή θα διεξαχθεί σε συνεργασία με την υπηρεσία αξιολογήσεων της ΕΤΕπ και τις υπηρεσίες της Επιτροπής)·

β. στην αξιολόγηση της συνοχής με τις σχετικές εξωτερικές πολιτικές και στρατηγικές της Κοινότητας και της προσθετικότητας και της προστιθέμενης αξίας των δραστηριοτήτων της ΕΤΕπ τα πρώτα έτη της εντολής 2007-2013 στο πλαίσιο των συγκεκριμένων περιφερειακών στόχων της εντολής 2007-2013 και των αντίστοιχων δεικτών επίδοσης που θα ορίσει η ΕΤΕπ (η αξιολόγηση αυτή οποία θα διεξαχθεί σε συνεργασία με την υπηρεσία αξιολογήσεων της ΕΤΕπ και τις υπηρεσίες της Επιτροπής).

Σε αυτές τις αξιολογήσεις, η προστιθέμενη αξία των δραστηριοτήτων της ΕΤΕπ θα υπολογίζεται με γνώμονα τρία στοιχεία: στήριξη των στόχων πολιτικής της Κοινότητας, ποιότητα των ίδιων των έργων και εναλλακτικές πηγές χρηματοδότησης.

α. ανάλυση των οικονομικών αναγκών των δικαιούχων, της ικανότητας απορρόφησης που έχουν και της διαθεσιμότητας άλλων πηγών ιδιωτικής ή δημόσιας χρηματοδότησης για τις σχετικές επενδύσεις·

β. αξιολόγηση της συνεργασίας και της συνοχής των δράσεων μεταξύ της ΕΤΕπ και της Επιτροπής·

γ. αξιολόγηση της συνεργασίας και των συνεργειών μεταξύ της ΕΤΕπ και διεθνών και διμερών χρηματοπιστωτικών θεσμών και οργανισμών.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση απόφασης του Ευρωπαϊκού Κοινοβουλίου και του Συμβουλίου για τη χορήγηση εγγύησης της Κοινότητας στην Ευρωπαϊκή Τράπεζα Επενδύσεων για την κάλυψη ζημιών από δάνεια και εγγυήσεις δανείων για σχέδια εκτός της Κοινότητας.

2. ΠΛΑΙΣΙΟ ΔΒΔ / ΠΒΔ

Τομέας(είς) πολιτικής και σχετική(ές) δραστηριότητα(ες):

Τομέας πολιτικής : οικονομικές και χρηματοδοτικές υποθέσεις

Δραστηριότητα ΠΒΔ : χρηματοδοτικές δραστηριότητες και μέσα

3. Κονδύλια προϋπολογισμού

3.1. Κονδύλια προϋπολογισμού (επιχειρησιακά κονδύλια και συναφή κονδύλια τεχνικής και διοικητικής βοήθειας (πρώην κονδύλια BA)) συμπεριλαμβανομένων των ονομασιών τους:

01 04 01 14 | Μεταφορές πιστώσεων στο Ταμείο Εγγυήσεων στα πλαίσια νέων πράξεων |

3.2. Διάρκεια της δράσης και της δημοσιονομικής επίπτωσης:

Τα δάνεια και οι εγγυήσεις δανείων που χορηγούνται από την ΕΤΕπ με την κάλυψη της κοινοτικής εγγύησης («Χρηματοδοτικές δραστηριότητες της ΕΤΕπ») μπορούν να υπογραφούν από την ΕΤΕπ από το 2007 έως το 2013. Η συνολική διάρκεια της δράσης και της δημοσιονομικής της επίπτωσης πρόκειται να καθοριστεί, ωστόσο, από την διάρκεια των χρηματοδοτικών δραστηριοτήτων της ΕΤΕπ που θα έχουν υπογραφεί.

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορά υποψηφίων χωρών | Τομέας δημοσιονομικού πλαισίου |

01 04 01 14 | ΥΔ | ΜΔΠ[11] | ΟΧΙ | ΟΧΙ | ΟΧΙ | 4 |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

Ο κατωτέρω πίνακας συνοψίζει τους εκτιμώμενους δημοσιονομικούς πόρους που απαιτούνται για την χρηματοδότηση του Ταμείου Εγγυήσεων, που υπολογίζονται σύμφωνα με τον κανονισμό (ΕΚ, Ευρατόμ) αριθ. 2728/94 του Συμβουλίου σχετικά με την ίδρυση Ταμείου Εγγύησης για τις εξωτερικές δράσεις[12] και βασίζεται στην προτεινόμενη δανειοδοτική εντολή της ΕΤΕπ ύψους 27,8 δισεκατ. ευρώ μεταξύ του 2007 και 2013, εκ των οποίων 2 δισεκατ. ευρώ για την προαιρετική εντολή.

Τα στοιχεία για τον υπολογισμό της «κανονικής» τροφοδότησης αναλύονται στον πίνακα 8.1.

- • Για το 2007: δεν υπήρξε τροφοδότηση. Έλαβε χώρα η αποπληρωμή κατ’ αποκοπή ποσού 254 εκατ. ευρώ από το Ταμείο Εγγυήσεων προς το γενικό προϋπολογισμό, μετά την προσχώρηση της Βουλγαρίας και της Ρουμανίας, σύμφωνα με τον κανονισμό αριθ. 2273/2004 του Συμβουλίου.

• Για το 2008: πλεόνασμα 125,75 εκατ. ευρώ μεταφέρθηκε το 2008 ως «έσοδα».

• Για το 2009: οι υπολογισμοί βασίζονται στο ποσό στόχο στις 31.12.2007 και ποσό τροφοδότησης 91,60 εκατ. ευρώ εισήχθη στο ΠΣΠ 2009 μαζί με ποσό 0,5 εκατ. ευρώ για την εξωτερική αξιολόγηση στο πλαίσιο της ενδιάμεσης επισκόπησης της εξωτερικής εντολής της ΕΤΕπ.

• Για τα έτη 2010-2013, οι υπολογισμοί βασίζονται στις εκτιμήσεις του όγκου των υπογραφών και των εκταμιεύσεων της ΕΤΕπ σύμφωνα με τη νέα εντολή. Οι εκτιμήσεις πραγματοποιήθηκαν βάσει των στοιχείων της ΕΤΕπ και υπόκεινται σε τροποποιήσεις βάσει της προόδου του έργου.

Στον δημοσιονομικό προγραμματισμό του τομέα 4, διατέθηκαν πιστώσεις 1,4 δισεκατ. ευρώ, με ομοιόμορφο καταμερισμό 200 εκατ. ευρώ ετησίως. Μολονότι το συνολικό προγραμματισμένο ποσό των 1,4 δισεκατ. ευρώ θα διατηρηθεί και θα αντιστοιχεί στις «ανώτατες δημοσιονομικές ανάγκες», ο καταμερισμός μπορεί να προσαρμοστεί κατά τη διάρκεια της περιόδου προγραμματισμού προκειμένου να ληφθούν υπόψη αρνητικές εξελίξεις, όπως είναι η σώρευση αδυναμίας πληρωμών[13] και η αρνητική αποτίμηση στοιχείων του ενεργητικού[14], με σκοπό να αντιμετωπιστούν ακραίες καταστάσεις όπως φαίνεται στις συνολικές «μέγιστες ανάγκες προϋπολογισμού» (βλέπε κατωτέρω πίνακα).

Επιχειρησιακές δαπάνες[15] |

Πιστώσεις ανάληψης υποχρεώσεων (ΠΑΥ) | 8.1. | a | 0,0 | 0,0 | 92,1 | 294,0 | 301,0 | 536,0 | 1223,1 |

Πιστώσεις πληρωμών (ΠΠ) | b | 0,0 | 0,0 | 92,1 | 294,0 | 301,0 | 536,0 | 1223,1 |

Διοικητικές δαπάνες εντός του ποσού αναφοράς[16] |

Τεχνική και διοικητική βοήθεια (ΜΔΠ) | 8.2.4. | c | - | - | - | - | - | - | - |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | a+c | 0,0 | 0,0 | 92,1 | 294,0 | 301,0 | 536,0 | 1223,1 |

Πιστώσεις πληρωμών | b+c | 0,0 | 0,0 | 92,1 | 294,0 | 301,0 | 536,0 | 1223,1 |

Διοικητικές δαπάνες μη περιλαμβανόμενες στο ποσό αναφοράς[17] |

Ανθρώπινοι πόροι και συναφείς δαπάνες (ΜΔΠ) | 8.2.5. | d | 0,9 | 0,9 | 0,9 | 0,9 | 0,9 | 1,7 | 6,2 |

Διοικητικές δαπάνες, πλην των ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | e | - | - | - | - | - | - | - |

Συνολικές ενδεικτικές δαπάνες της δράσης |

ΣΥΝΟΛΟ ΠΑΥ περιλαμβανομένων των δαπανών για ανθρώπινους πόρους | a+c+d+e | 0,9 | 0,9 | 93,0 | 294,9 | 301,9 | 537,7 | 1229,3 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | b+c+d+e | 0,9 | 0,9 | 93,0 | 294,9 | 301,9 | 537,7 | 1229,3 |

Λεπτομέρειες σχετικά με τη συγχρηματοδότηση

Δεν προβλέπεται συγχρηματοδότηση.

4.1.2. Συμβατότητα με το δημοσιονομικό προγραμματισμό

( Πρόταση συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα στο δημοσιονομικό πλαίσιο.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[18] (σχετικά με το μέσο ευελιξίας ή την αναθεώρηση του δημοσιονομικού πλαισίου).

4.1.3. Δημοσιονομική επίπτωση στα έσοδα

( Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

4.2. Ανθρώπινοι πόροι (ΙΠΑ) (περιλαμβανομένων των μονίμων υπαλλήλων και του έκτακτου και εξωτερικού προσωπικού) – βλ. λεπτομέρειες στο σημείο 8.2.1.

Ετήσιες ανάγκες | 2007 | 2008 | 2009 | 2010 | 2011 | 2012-2013 |

Σύνολο ανθρώπινων πόρων | 7 | 7 | 7 | 7 | 7 | 14 |

5. Χαρακτηριστικά και στόχοι

5.1. Ανάγκη υλοποίησης βραχυπρόθεσμα ή μακροπρόθεσμα

Όπως αναφέρεται στην αιτιολογική έκθεση, η απόφαση 2006/1016/ΕΚ του Συμβουλίου ακυρώθηκε από το Δικαστήριο στις 6 Νοεμβρίου 2008. Τα αποτελέσματα της ακυρωθείσας απόφασης εξακολουθούν να ισχύουν για τις χρηματοδοτικές δραστηριότητες της ΕΤΕπ, που θα έχουν υπογραφεί πριν από την έναρξη ισχύος, εντός της περιόδου που λήγει στις 6 Νοεμβρίου 2009, νέας απόφασης εκδιδόμενης επί της ορθής νομικής βάσεως, δηλαδή των άρθρων 179 ΕΚ και 181α της συνθήκης ΕΚ. Ως εκ τούτου, υπάρχει ανάγκη να προταθεί νέα απόφαση, εάν η Κοινότητα πρόκειται να συνεχίσει να προσφέρει εγγύηση για τις πράξεις εξωτερικής χρηματοδότησης της ΕΤΕπ στο πλαίσιο της προαγωγής των στόχων πολιτικής της ΕΕ.

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

Οι χρηματοδοτικές δραστηριότητες της ΕΤΕπ εκτός της ΕΕ αντιπροσωπεύουν ένα ιδιαίτερα αναγνωρίσιμο και αποτελεσματικό εργαλείο για την στήριξη της εξωτερικής δράσης της ΕΕ. Τα κυριότερα οφέλη της παρέμβασης της ΕΤΕπ στις χώρες αυτές είναι μεταξύ άλλων η μετάδοση εμπειρογνωμοσύνης στους αναπτυξιακούς φορείς των έργων και η εφαρμογή των προτύπων της ΕΕ όσον αφορά το περιβάλλον και τις δημόσιες συμβάσεις στα χρηματοδοτούμενα σχέδια. Επιπλέον των ανωτέρω οφελών, η ΕΤΕπ μετακυλύει εξ ολοκλήρου τα οικονομικά πλεονεκτήματα που απορρέουν από την κοινοτική εγγύηση και το ελκυστικό κόστος χρηματοδότησης της ΕΤΕπ στους τελικούς αποδέκτες, με την μορφή ανταγωνιστικών επιτοκίων.

Η εντολή με την κάλυψη της κοινοτικής εγγύησης παρέχει την αναγκαία πολιτική και χρηματοδοτική στήριξη της Κοινότητας σε χώρες και σχέδια τα οποία δεν θα μπορούσαν κάτω από διαφορετικές συνθήκες να ενταχθούν στους προσανατολισμούς και στα κριτήρια της ΕΤΕπ.

Οι χρηματοδοτικές δραστηριότητες της ΕΤΕπ θα συμπληρώσουν τις δραστηριότητες που πραγματοποιούνται με βάση τα νέα μέσα εξωτερικής συνδρομής. Προκειμένου να αυξηθεί περαιτέρω η στήριξη για τις εξωτερικές πολιτικές της ΕΕ σε κάθε συγκεκριμένη περιοχή, πρέπει να ενισχυθεί ο δεσμός μεταξύ των προτεραιοτήτων της ΕΤΕπ και των πολιτικών της ΕΕ. Αυτό θα επιτευχθεί μέσω ενός ισχυρότερου πλαισίου διαλόγου και συνεργασίας μεταξύ της ΕΤΕπ και της Επιτροπής για τον ορισμό των περιφερειακών πολιτικών, των στρατηγικών ανά χώρα, καθώς και σε επίπεδο σχεδίων. Οι χρηματοδοτικές δραστηριότητες της ΕΤΕπ μπορούν επίσης να συνδυαστούν επωφελώς με τους δημοσιονομικούς πόρους της ΕΕ, με την μορφή επιχορηγήσεων, επιχειρηματικού κεφαλαίου και επιδοτήσεων επιτοκίου, παράλληλα με τεχνική βοήθεια για την προετοιμασία και την υλοποίηση σχεδίων ή την ενίσχυση του νομικού και κανονιστικού πλαισίου.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ

Κύριος στόχος της πρότασης είναι να ενισχυθεί η συνδρομή της ΕΤΕπ στην επίτευξη των στόχων πολιτικής της ΕΕ, μέσω της χρηματοδότησης επενδυτικών σχεδίων. Οι στόχοι που επιδιώκονται μέσω των χρηματοδοτικών δραστηριοτήτων της ΕΤΕπ βάσει της εντολής θα ποικίλουν ανάλογα με τις διάφορες περιοχές και αναλύονται λεπτομερώς στην προτεινόμενη νομική πράξη. Η ενθάρρυνση της συνεργασίας με άλλους διεθνείς χρηματοδοτικούς οργανισμούς (ΔΧΟ) αποτελεί έναν εξίσου σημαντικό στόχο της προτεινόμενης απόφασης.

Η επίτευξη των στόχων θα μετρηθεί κατά κύριο λόγο μέσω του όγκου των χρηματοδοτικών δραστηριοτήτων της ΕΤΕπ ανά περιοχή και ανά τομέα, καθώς και από τον όγκο των χρηματοδοτικών δραστηριοτήτων της ΕΤΕπ που θα συγχρηματοδοτηθούν με άλλους ΔΧΟ ή/και προγράμματα της Επιτροπής.

5.4. Μέθοδος υλοποίησης (ενδεικτική)

( Κεντρική διαχείριση

( άμεσα από την Επιτροπή

( έμμεσα, με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς/οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (διευκρινίστε)

Συναφείς παρατηρήσεις:

Σύμφωνα με τις υφιστάμενες διατάξεις, η πρόταση προβλέπει ότι η ΕΤΕπ εντέλλεται από το Ευρωπαϊκό Κοινοβούλιο και το Συμβούλιο να χρηματοδοτήσει επενδυτικά σχέδια σύμφωνα με τους δικούς της κανόνες και διαδικασίες. Η Επιτροπή είναι υπεύθυνη για την διαχείριση της κοινοτικής εγγύησης. Η ΕΤΕπ και η Επιτροπή συνάπτουν συμφωνία στην οποία καθορίζονται οι λεπτομερείς διατάξεις και διαδικασίες που αφορούν την εκτέλεση της παρούσας απόφασης.

6. Παρακολούθηση και αξιολόγηση

6.1. Σύστημα παρακολούθησης

Η ΕΤΕπ διαχειρίζεται τις χρηματοδοτικές δραστηριότητές της που καλύπτονται από την κοινοτική εγγύηση, σύμφωνα με τους κανόνες και τις διαδικασίες που ισχύουν για την ΕΤΕπ, συμπεριλαμβανομένων των ενδεδειγμένων μέτρων ελέγχου και παρακολούθησης. Όπως προβλέπεται στο καταστατικό της ΕΤΕπ, η Ελεγκτική Επιτροπή της ΕΤΕπ, η οποία επικουρείται από εξωτερικούς ελεγκτές, είναι επιφορτισμένη με τη διασφάλιση της κανονικότητας των πράξεων της ΕΤΕπ και με την ορθή τήρηση των λογιστικών της καταστάσεων. Οι λογαριασμοί της ΕΤΕπ εγκρίνονται ετησίως από το Συμβούλιο των Διοικητών.

Παράλληλα, το Διοικητικό Συμβούλιο της ΕΤΕπ, στο οποίο η Επιτροπή εκπροσωπείται με ένα τακτικό και ένα αναπληρωματικό μέλος, εγκρίνει κάθε χρηματοδοτική πράξη της ΕΤΕπ και μεριμνά για την χρηστή διαχείριση της ΕΤΕπ σύμφωνα με το καταστατικό της και με τις γενικές οδηγίες που ορίζονται από το Συμβούλιο των Διοικητών.

Η υφιστάμενη τριμερής συμφωνία μεταξύ της Επιτροπής, του Ελεγκτικού Συνεδρίου και της ΕΤΕπ του Οκτωβρίου 2003, θέτει λεπτομερώς τους κανόνες βάσει των οποίων το Ελεγκτικό Συνέδριο διενεργεί τους ελέγχους του για τις χρηματοδοτικές δραστηριότητες της ΕΤΕπ που καλύπτονται από την κοινοτική εγγύηση.

Βάσει του άρθρου 6 της πρότασης, η Επιτροπή υποβάλλει ετήσια έκθεση στο Ευρωπαϊκό Κοινοβούλιο και στο Συμβούλιο σχετικά με τις χρηματοδοτικές δραστηριότητες της ΕΤΕπ που πραγματοποιήθηκαν δυνάμει της παρούσας απόφασης, βασιζόμενη στις ετήσιες εκθέσεις που εκπονούνται από την ΕΤΕπ, όπου παρέχονται πληροφορίες για την χρηματοδότηση που χορηγήθηκε σε διάφορες περιοχές ή τομείς και σε συνεργασία με άλλους ΔΧΟ.

Επιπλέον, η ΕΤΕπ παρέχει στην Επιτροπή στατιστικά, χρηματοοικονομικά και λογιστικά δεδομένα για κάθε μία από τις χρηματοδοτικές δραστηριότητες της ΕΤΕπ, τα οποία απαιτούνται προκειμένου να είναι σε θέση η Επιτροπή να ανταποκριθεί στις υποχρεώσεις ενημέρωσης που υπέχει ή στα αιτήματα του Ευρωπαϊκού Ελεγκτικού Συνεδρίου, καθώς και πιστοποιητικό ελέγχου σχετικά με τα εκκρεμή ποσά των χρηματοδοτικών δραστηριοτήτων της ΕΤΕπ.

6.2. Αξιολόγηση

6.2.1. Εκ των προτέρων αξιολόγηση

Αξιολόγηση της υπάρχουσας κοινοτικής εγγύησης για πράξεις της ΕΤΕπ εκτός ΕΕ παρατίθεται στην έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις δανειοληπτικές και δανειοδοτικές πράξεις των Ευρωπαϊκών Κοινοτήτων το 2007 (COM(2008)590 τελικό) και στο συνημμένο έγγραφο εργασίας της Επιτροπής (SEC(2008)2504). Μια ακόμη σχετική έκθεση είναι η έκθεση προς την αρμόδια για τον προϋπολογισμό αρχή σχετικά με τις εγγυήσεις που καλύπτονται από τον γενικό προϋπολογισμό – Κατάσταση στις 31 Δεκεμβρίου 2007 (COM(2008)451 τελικό) και το συνημμένο έγγραφο εργασίας της Επιτροπής (SEC(2008)2249). Γίνεται επίσης μνεία στην έκθεση COM (2006)323 και στα δύο έγγραφα εργασίας της Επιτροπής (SEC (2006)790 και SEC (2006)789) που υποβλήθηκαν στο Ευρωπαϊκό Κοινοβούλιο και στο Συμβούλιο προς επίρρωση της πρότασης της Επιτροπής (COM (2006)324 τελικό), η οποία οδήγησε στην έκδοση της ακυρωθείσας απόφασης.

6.2.2. Μέτρα που λήφθηκαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες στο παρελθόν)

Στόχος της νομοθετικής πρότασης είναι να παράσχει στην ΕΤΕπ κοινοτική εγγύηση που να έχει τα ίδια χαρακτηριστικά με την εγγύηση που παρείχε η ακυρωθείσα απόφαση 2006/1016/ΕΚ και να ενσωματώσει την εγγύηση που παρέχεται σήμερα από την απόφαση 2008/847/ΕΚ.

6.2.3. Όροι και συχνότητα των μελλοντικών αξιολογήσεων

Το 2010 θα εκπονηθεί ενδιάμεση επανεξέταση της εντολής, η οποία θα επιτρέψει, κατά περίπτωση, τον αναπροσανατολισμό των προτεραιοτήτων και την πιθανή παροχή της προαιρετικής εντολής, όπως ορίζεται στην προτεινόμενη νομική βάση. Σε αυτό το πλαίσιο, το 2009 θα εκπονηθεί εξωτερική αξιολόγηση. Η Επιτροπή θα συντάξει τελική έκθεση για την εντολή της ΕΤΕπ έως τις 31 Ιουλίου 2013.

7. Μέτρα για την καταπολέμηση της απάτης

Η ΕΤΕπ φέρει την κύρια ευθύνη για τη λήψη μέτρων πρόληψης της απάτης, ιδίως μέσω της εφαρμογής της «πολιτικής της ΕΤΕπ για την πρόληψη και την καταπολέμηση της διαφθοράς, της απάτης, της αθέμιτης σύμπραξης, του καταναγκασμού, της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας στις δραστηριότητες της Ευρωπαϊκής Τράπεζας Επενδύσεων» που εγκρίθηκε τον Απρίλιο 2008, στις χρηματοδοτικές δραστηριότητες.

Ο εσωτερικός κανονισμός της ΕΤΕπ περιλαμβάνει, μεταξύ των λεπτομερών διατάξεων για την καταπολέμηση της απάτης και της διαφθοράς, την αρμοδιότητα της OLAF να διεξάγει εσωτερικές έρευνες. Ειδικότερα, τον Ιούλιο 2004, το Συμβούλιο των Διοικητών της ΕΤΕπ ενέκρινε απόφαση «σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα συμφέροντα των Κοινοτήτων».

8. Λεπτομερής πίνακας πόρων

8.1. Στόχοι της πρότασης από πλευράς δημοσιονομικού κόστους

(εκατ. ευρώ)

2007 | 2008 | 2009 | 2010 | 2011 | 2012-13 |

Μόνιμοι ή έκτακτοι υπάλληλοι [19] (XX 01 01) | A*/AD | 4 | 4 | 4 | 4 | 4 | 8 |

B*.C* / AST | 3 | 3 | 3 | 3 | 3 | 6 |

Προσωπικό[20] που χρηματοδοτείται από το άρθρο XX 01 02 |

Λοιπό προσωπικό[21] που χρηματοδοτείται από το άρθρο XX 01 04/05 |

ΣΥΝΟΛΟ | 7 | 7 | 7 | 7 | 7 | 14 |

8.2.2. Περιγραφή των καθηκόντων που απορρέουν από τη δράση

Τα κυριότερα καθήκοντα που απορρέουν από τη διαχείριση της κοινοτικής εγγύησης είναι τα εξής :

- Προετοιμασία των νομοθετικών προτάσεων και των συμφωνιών εγγυοδοσίας·

- Διαχείριση της διαδικασίας έγκρισης·

- Εκτέλεση της ετήσιας διαδικασίας προϋπολογισμού·

- Ετήσια έκθεση στο Συμβούλιο και το Ευρωπαϊκό Κοινοβούλιο·

- Διαχείριση των αναγκών καταβολής πόρων·

- Παρακολούθηση της διαχείρισης του Ταμείου Εγγυήσεων·

- Λογιστική·

- Σχέσεις με το Ελεγκτικό Συνέδριο. το Ευρωπαϊκό Κοινοβούλιο και το Συμβούλιο.

8.2.3. Πηγές ανθρώπινων πόρων (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ για το έτος 2009

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με την χρησιμοποίηση υφιστάμενων πόρων εντός της υπηρεσίας διαχείρισης (εσωτερικά αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

Οι ανάγκες για ανθρώπινους και διοικητικούς πόρους καλύπτονται από τα κονδύλια της διαχειρίστριας υπηρεσίας στο πλαίσιο της ετήσιας διαδικασίας προϋπολογισμού.

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Γραμμή προϋπολογισμού (αριθ. και ονομασία) | 2007 | 2008 | 2009 | 2010 | 2011 | 2012-2013 | ΣΥΝΟΛΟ |

Άλλη τεχνική και διοικητική βοήθεια |

- εσωτερική (intra muros) |

- εξωτερική (extra muros) |

Σύνολο τεχνικής και διοικητικής βοήθειας | - | - | - | - | - | - | - |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | 2007 | 2008 | 2009 | 2010 | 2011 | 2012-2013 |

Μόνιμοι και έκτακτοι υπάλληλοι (XX 01 01) | 0,854 | 0,854 | 0,854 | 0,854 | 0,854 | 1,708 |

Προσωπικό που χρηματοδοτείται από το άρθρο XX 01 02 (επικουρικοί. END (=ΑΕΕ). συμβασιούχοι. υπάλληλοι. κ.λπ.) (να αναφερθεί η γραμμή του προϋπολογισμού) | - | - | - | - | - | - |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,854 | 0,854 | 0,854 | 0,854 | 0,854 | 1,708 |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. ευρώ (3 δεκαδικά ψηφία) |

2007 | 2008 | 2009 | 2010 | 2011 | 2012-2013 | ΣΥΝΟΛΟ |

XX 01 02 11 01 – Αποστολές |

XX 01 02 11 02 – Συνεδριάσεις & διασκέψεις |

XX 01 02 11 03 – Επιτροπές[23] |

XX 01 02 11 04 – Μελέτες & παροχή συμβουλών |

XX 01 02 11 05 – Συστήματα πληροφοριών |

Σύνολο άλλων δαπανών διαχείρισης (XX 01 02 11) |

Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών. εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | - | - | - | - | - | - | - |

[1] ΕΕ L 186 της 15.7.2008, σ. 30 (κωδικοποιημένη έκδοση).

[2] ΕΕ L 292 της 9.11.2001, σ. 41.

[3] ΕΕ L 21 της 25.01.2005, σ. 11.

[4] Κανονισμός (ΕΚ) αριθ. 1085/2006 του Συμβουλίου της 17ης Ιουλίου 2006 (ΕΕ L 210 της 31.7.2006, σ. 82).

[5] Κανονισμός (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου της 24ης Οκτωβρίου 2006 (ΕΕ L 310 της 9.11.2006, σ. 1).

[6] Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 (ΕΕ L 378 της 27.11.2006, σ. 41).

[7] Κανονισμός (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου της 15ης Νοεμβρίου 2006 (ΕΕ L 327 της 24.11.2006, σ. 1).

[8] ΕΕ L 293 της 12.11.1994, σ. 1.

[9] ΕΕ L 414 της 30.12.2006, σ. 95.

[10] EE L 301 της 12.11.2008, σ. 13.

[11] Μη διαχωριζόμενες πιστώσεις, εφεξής αναφερόμενες ως ΜΔΠ.

[12] Η τελευταία τροποποίηση του κανονισμού (ΕΚ, Ευρατόμ) αριθ. 2728/94 του Συμβουλίου εγκρίθηκε από το Συμβούλιο στις 30 Ιανουαρίου 2007 (Κανονισμός (ΕΚ, Ευρατόμ) αριθ. 89/2007 του Συμβουλίου).

[13] 100 εκατ. ευρώ ετησίως προέρχονται από την ενεργοποίηση της εγγύησης σε περίπτωση σοβαρών υπερημεριών (βλέπε «μηχανισμό εξομάλυνσης» στο COM(2005) 130 της 5.4.2005).

[14] Για την αξιολόγηση των επιπτώσεων στην τροφοδότηση λόγω πιθανών διακυμάνσεων στην αποτίμηση των στοιχείων του ενεργητικού του Ταμείου Εγγυήσεων, έγιναν οι κατωτέρω παραδοχές:- διάρκεια χαρτοφυλακίου 3,3 έτη·- 1% ετήσια αύξηση επιτοκίων·- εξέλιξη των στοιχείων του ενεργητικού του Ταμείου Εγγυήσεων λόγω της εκτιμώμενης «κανονικής τροφοδότησης».Δεν υπάρχουν επιπτώσεις για το 2007 και 2008 λόγω της μεταβατικής περιόδου.

[15] Δαπάνες εκτός του κεφαλαίου xx 01 του σχετικού τίτλου xx. Ο πίνακας συμπεριλαμβάνει για το 2009 ποσό 0,5 εκατ. ευρώ, το οποίο θα αντληθεί από το Ταμείο Εγγυήσεων για εξωτερική αξιολόγηση σύμφωνα με την ενδιάμεση επισκόπηση.

[16] Δαπάνες εντός του άρθρου xx 01 04 του τίτλου xx.

[17] Δαπάνες του κεφαλαίου xx 01 εκτός των δαπανών των άρθρων xx 01 04 ή xx 01 05.

[18] Βλ. σημεία 19 και 24 της διοργανικής συμφωνίας.

[19] Των οποίων το κόστος ΔΕΝ καλύπτεται από το ποσό αναφοράς.

[20] Του οποίου το κόστος ΔΕΝ καλύπτεται από το ποσό αναφοράς.

[21] Του οποίου το κόστος περιλαμβάνεται στο ποσό αναφοράς

[22] Να γίνει παραπομπή στο νομοθετικό δημοσιονομικό δελτίο που αφορά ειδικά τον(τους) εν λόγω εκτελεστικό(ούς) οργανισμό(ούς).

[23] Να διευκρινιστεί το είδος της επιτροπής και η ομάδα στην οποία ανήκει.